ओशो गंगा/ Osho Ganga: ज्‍योति से ज्‍योति जले-(सूंदर दास)--प्रवचन-04\nज्‍योति से ज्‍योत जले-\nपहला प्रश्नः त्याग क्या है?\nजीवन का परमभोग है त्याग। जीवन के रस में डूबना है त्याग। रस-विमुग्ध होना है त्याग।\n"त्याग' शब्द से उलझन में मत पड़ जाना। वह भोग का परम रूप है-- भोग की पराकाष्ठा। त्याग इसलिए कहते हैं ताकि जिसे तुमने भोग समझ लिया, उस में उलझे न रह जाओ। तुम्हारे तथाकथित भोग को भिन्न करने की दृष्टि से, भेद करने की दृष्टि से त्याग को त्याग कहते हैं, अन्यथा कहना तो चाहिए परम भोग।\nतुमने भोगा क्या है? तुमने सिर्फ दुःख भोगा है। तुमने जाना क्या है? --सिवाय चिंताओं के, सिवाय संतापों के। तुमने पहचाना क्या है?\nअमावस की रात, दीया भी तो नहीं जला। पूर्णिमा तो बहुत दूर। इसे भोग कहोगे? यह कांटों से छिदा हुआ हृदय, और इन चिंताओं से उलझी हुई तुम्हारी चित्त की दशा। और यह नरक जो तुमने अपने चारों तरफ निर्मित कर लिया है-- जिससे तुम घिरे हो, जिससे तुम भरे हो-- इसे भोग कहोगे? मगर इसी को तुमने भोग कहा है। इसलिए मजबूरी में ज्ञानियों को इसके विपरीत शब्द चुनना पड़ा--त्याग; ताकि तुम्हें याद दिलाया जा सके कि तुम जो हो यह तुम्हारी नियति नहीं है, तुम्हें कुछ और होना है।\nतुम बाहर ही बाहर दौड़ते रहे! और बाहर सिवाय दरिद्रता के और कुछ न कभी मिला है, न मिल सकता है। तुम मांगते ही रहे। पैदा हुए थे सम्राट् की भांति और भिखमंगे होकर ही समाप्त हुए जा रहे हो। सिर पर तुम्हारे राजमुकुट है, लेकिन उसकी तुम्हें याद नहीं। उसकी तुम्हें पहचान नहीं। हाथों में तुम्हारे भिक्षापात्र हैं। वही तुम्हें दिखाई पड़ता है। उस भिक्षापात्र की न कभी पूर्ति हुई है, न कभी होगी। तुम मांगते-मांगते ही मर जाओगे। जीवन बहुत पास है मगर तुम परिचित न हो पाओगे। क्योंकि जीवन से परिचित होने की जो प्रक्रिया है उससे तुम विपरीत चल रहे हो।\nजीवन से परिचित होने की पहली प्रक्रिया है कि मैं भीतर चलूं। उसे तो पहचान लूं जो मैं हूं। फिर किसी और यात्रा पर निकलूं।\nपहली यात्रा तो अंतर्यात्रा ही होनी चाहिए। अपने को बिना जाने जो चल पड़ा, वह पहुंचेगा कहां ? उसके पहुंचने का सार भी क्या होगा? और जो अपने को भी नहीं जानता वह कैसे तय करेगा-- "किस दिशा में जाऊं? कहां मेरी नियति है? कौनसा मार्ग अनुसरण करूं? कहां होगी मेरी संतुष्टि?' जिसे अपने स्वभाव का पता नहीं वह जो भी करेगा, गलत करेगा।\nतो त्याग का पहला तो अर्थ है कि भीतर जाऊं। अपने में उतरूं। भूल ही जाउं कि बाहर कोई जगत् है।\nभीतर, और भीतर, और भीतर, सीढ़ी-दर-सीढ़ी आदमी भीतर उतर सकता है; क्योंकि आदमी एक गहरा कुआं है, और वहां अमृत के जल-स्रोत हैं। उतरोगे तो पाओगे।\nजो व्यक्ति भीतर उतरना शुरू करता है, बाहर दौड़नेवालों को लगता है कि बेचारा! सब छोड़ दिया! जो भीतर उतर रहा है, सब पाने की दशा में चला है। जो बाहर दौड़ रहे हैं, वे कुछ भी न पाएंगे।\n. . . तो त्याग एक विराट सपना है--स्वयं को जानने का। एक अदम्य अभीप्सा है--स्वयं से परिचित होने की। और उस परिचय से सब बदल जाता है, सब रूपांतरित हो जाता है। जीवन के सारे मूल्य नए हो जाते हैं। कल तक जो मूल्यवान था, दो कौड़ी का हो जाता है, क्योंकि स्वभाव से मेल नहीं खाता! कल तक जिस पर ध्यान भी न दिया था, अचानक वही हीरे-जवाहरात हो जाते हैं, क्योंकि स्वभाव से मेल खाते हैं।\nएक बार स्वयं से परिचित होने की ज़रा-सी भी संभावना बनी, एक किरण भी पैदा हुई, कि तुम्हारा सारा जीवन और हो जाएगा। उसे फिर से नियोजित करना होगा। सार असार हो जाएगा, असार सार हो जाएगा। इस घटना का नाम संक्रांति है। इस घटना का नाम संन्यास है।\nसपनों में विश्वास करो हे!\nमन को तरल करो, सपनों की अमर पड़े उनमें परछांई\nसत्य उसे कर सको कि भीतर से उठकर जो आयी झांईं\nयह कि अनाहद भी तारों में कंपन का मृदुहास भरो हे\nसपनों में विश्वास करो हे\nआते हैं दिन-रात दिशाओं में संदेश-सजीले बादल\nइनकी रिमझिम इनका गर्जन व्यर्थ न जाने पाए पागल\nकिसी रामगिरी पर रहकर भी इनमें अपनी आस भरो हे\nअगम हिमाचल पर दौड़ा दो तुम अपने भीतर की भाषा\nसुरसरि के छंदों से मिलकर हो पुनीत हर शापित आशा\nऔर मेघ की तरह स्वयं तुम धरती पर उल्लास भरो हे\nत्याग इस बात के स्वप्न से भर जाना है, कि मैं जान लूं कि मैं कौन हूं? यह इस जगत् का सबसे बड़ा स्वप्न है। क्योंकि यह इस जगत् के सबसे बड़े सत्य के करीब ले जाता है। यह ऐसा स्वप्न है कि जिसने नहीं देखा वह सत्य से सदा के लिए वंचित रह जाएगा।\nसत्य उसे कर सको कि भीतर से उठकर जो आयी झांई\nयह कि अनाहद भी तारों में कंपन का मृदुहास भरो हे!\nएक वीणा अहर्निश बज रही है भीतर--लेकिन तुम सुनो तब, तुम गुनो तब, तुम रुको तब, तुम जरा ठहरो तब। कभी विश्राम के क्षण में, कभी द्वार-दरवाजे करके, कभी बाहर की आपा-धापी छोड़कर--अपने में डुबकी मारोबंद-- तो सुनायी पड़े अनाहद का नाद। और वह नाद तुम्हें नया कर जाए, तुम्हें पुर्नजीवीत करें, तुम्हें नहलाए।\nत्यागी सद्यःस्नात मालूम होता है--सदा नहाया हुआ--अभी-अभी-जैसे नहाया हो! ऐसी उसकी ताजगी, ऐसा उसका कुंवारापन होता है। लेकिन बाहर से ऊर्जा को थोड़ा भीतर लेना पड़े। सारी ऊर्जा बाहर ही दौड़ती रहे, तो कौन जाए भीतर! कौन परिचित हो स्वयं से!\nदूसरी बातः त्याग इस जगत् का सबसे बड़ा चमत्कार है। चमत्कार इसलिए कि जो सारे जगत् को मूल्यवान मालूम पड़ता है, वह संन्यस्त को मूल्यहीन मालूम पड़ने लगता है। जो सारे जगत् को संग्रहणीय मालूम होता है वह संन्यस्त को व्यर्थ मालूम होने लगता है।\nबुद्ध ने घर छोड़ा। साधारण घर न था--महल था। सब सुख-सुविधा थी। राज्य था, संपत्ति थी, सुरक्षा थी। जब रात उन्होंने अपने राज्य की सीमा पार की, और अपने सारथी को वापिस भेजा, तो सारथी बूढ़ा था, उसने कहाः सुनो! यद्यपि मैं आपका नौकर-चाकर, मुझे कोई हक नहीं कि आपको कुछ कहूं, लेकिन मेरी उम्र उतनी है जितनी तुम्हारे पिता की। उम्र के अधिकार से कहता हूं, यह क्या पागलपन कर रहे हो? दुनिया में हर आदमी महलों की तरफ दौड़ता है, तुम महल छोड़कर जा रहे हो? पछताओगे! मैं बूढ़ा आदमी जीवनभर के अनुभव से कहता हूं। जा कहां रहे हो? वापिस लौट चलो! अभी तुम्हारी उम्र कच्ची है। अभी तुम्हारा अनुभव कच्चा है। पीछे लौटकर देखो, तुम्हारे राजमहल के शिखर अभी भी पूरे चांद में झलक रहे हैं। इनसे सुंदर और कहां, क्या पाओगे? तुम्हारी सुंदर पत्नी अब भी इस आशा में सोयी है कि तुम पास ही हो। तुम्हारा नया-नया पैदा हुआ बेटा रोएगा, तड़पेगा, तुम्हारी प्रतीक्षा करेगा। यह धोखा मत दो। तुम्हारा बूढ़ा बाप, जिसने जीवनभर बड़ी आशा से तुम्हें पाला है, तुम उसकी आंख के तारे हो। तुम उसके सब कुछ हो। उसके बुढ़ापे की लकड़ी हो। तुम जा कहां रहे हो?\nबुद्ध ने पीछे लौटकर देखा-- कहानियां कहती हैं-- और उन्होंने कहाः मुझे कोई महल दिखाई नहीं पड़ता, मुझे तो सिर्फ आग की लपटें दिखाई पड़ती हैं। और मुझे, कोई जीवन दिखायी नहीं पड़ता। मुझे तो चारों तरफ धू-धू कर जलते हुए चिंताएं दिखायी पड़ती हैं। मुझे तो सिर्फ मृत्यु दिखायी पड़ती है वहां। मैं जीवन की खोज में जा रहा हूं।\nये दोनों भाषाएं कहीं ताल-मेल नहीं खातीं। जिसे तुम जीवन कहते हो, ज्ञानी उसे मृत्यु कहता है। तुम जिसे धन कहते हो, ज्ञानी उसे निर्धनता कहता है। तुम जिसे पद कहते हो, ज्ञानी उसे छलावा कहता है। ज्ञानी जिसे धन कहता है, उसका तुम्हें कोई अनुभव नहीं। ज्ञानी जिसे रस कहता है, उसकी एक बूंद तुम्हारे कंठ में उतरी नहीं।\nचमत्कार है त्याग।\nजब कोई आदमी सहज भाव से\nकिसी बड़ी चीज को छोड़ देता है\nतो वह जैसे अनायास ही\nअपने को किसी ऐसी शक्ति से जोड़ लेता है\nजो जगह बदल देती है चीजों की\nबना देती है जो छोटी चीजों को बड़ा\nकठोर को कोमल, कोमल को कड़ा\nऐसा चमत्कार है त्याग! जादू है! जीवन को रूपांतरित करने की कीमिया है।\nतुम सोचते हो त्यागी जंगल भाग जाता है? वह तो केवल ऊपर का आयोजन है। वह तो केवल ऊपर की अभिव्यक्ति है। त्यागी अपने भीतर जाता है। अगर असंभव हो जाता है बाजार में बैठकर भीतर जाना तो जंगल जाता है। मगर जंगल जाना प्रयोजन नहीं है-- स्वयं में जाना प्रयोजन है। जहां भी तुम बैठे हो वहीं अगर स्वयं में जा सको तो त्याग फलित हो गया। और मेरे देखे जंगल में जो भागता है शायद उसे अभी ठीक-ठीक स्वयं में उतरने की कला का कुछ पता नहीं है। नहीं तो तुम जहां हो वहीं भीतर जा सकते हो। क्योंकि भीतर तो सदा तुम्हारे भीतर ही मौजूद है। जंगल में मौजूद हो जाएगा, बाजार में खो जाएगा--ऐसा तो नहीं है। अब आंख बंद करोगे, जब श्वास शिथिल होगी, जब मन निर्विचार होगा तभी तुम जब अपने भीतर हो जाओगे। मन के बाजार से जरूर हटना होगा।\nमैं तुम्हें अपना बसंत देता हूं\nऔर पतझड़ मांगता हूं\nउदारता नहीं है इसमें कोई\nएक खोई-खोई सी धुन है मेरा बसंत मेरे लिए\nमैं कभी इसके मारे पल भर उदास नहीं रह पाया\nउदासी के मौसम में भी हंसता फिरा हूं\nपकड़ कर हवा का आंचल\nधरती के इस छोर से धरती के उस छोर तक\nशाम से भोर तक\nसिवाय खिलने के कुछ सोच नहीं पाया\nऔर भोर जब आया,\nकर नहीं पाया कुछ और सिवाय खिलने के\nसुख से गले मिलने के जितने प्रकार हो सकते हैं\nमुझे भोगने पड़े हैं\nप्रतिपल चुंबन जड़े हैं मैंने अलस-सौंदर्य के भाल पर\nकाल के राजपथ को मैं प्रतिपल फूलों से भरता रहा हूं\nसुगंध ही झरता रहा हूं रात-दिन वातावरण में\nचुपचाप किसी चरण में\nपड़े रहने का समय ही नहीं मिला\nमैं व्याकुल हूं अब वैसे पलों के लिए\nअपना बसंत उतार कर रख देना चाहता हूं\nबल्कि दे देना चाहता हूं तुम्हें\nक्योंकि तुम अपने पतझड़ की शिकायत कर रहे थे\nमैं तुमसे तुम्हारा पतझड़ मांगता हूं\nउदारता नहीं है इसमें क्योंकि\nइस तरह मैं फूल-पंखुड़ी देकर रस खींचने वाली जड़ मांगता हूं\nपतझड़ पाकर शीर्ण होना सीखूंगा\nविलास-विकीर्ण अपना जीवन समेट लूंगा जड़ में\nऔर फूल-पात की गरिमा से हीन\nविलीन किसी रूप की शोभा समझूंगा\nकुहरे से लदी हवा की सांस को\nअपने फेंके हुए पत्तों से\nथोड़ा और तेज करूंगा\nऊपर-ऊपर से मरूंगा\nजिऊंगा भीतर-भीतर सिमट कर अपने प्राण से\nराशि-राशि फूल और गंध\nऔर गान से छूटकर और खुलकर हलका हो जाऊंगा\nठीक सिमटते और सटते बनेगा इस तरह\nबहुत अधिक सुख की भीड़-भाड़ से\nहटते बनेगा इस तरह\nपेड़ की गहरी जड़ के छोर तक\nरात से भी अंधेरे और ठंडे पानी की तहें\nअब मेरी सांसों में रहें\nऐसा जी हो रहा है और मैं तुम्हें बसंत देता हूं\nपतझड़ मांगता हूं\nउदारता कुछ नहीं है इसमें\nक्योंकि इस तरह मैं पंखुरी देता हूं, जड़ मांगता हूं।\nत्याग ऊपर-ऊपर के फूल-पत्तों को छोड़कर अपनी जड़ों में उतर जाने की प्रक्रिया है, कीमिया है।\nक्योंकि इस तरह मैं पंखुरी देता हूं, जड़ मांगता हूं\nमहावीर ने अपना सब बांट दिया--अपना बसंत बांट दिया। लेकिन खयाल रखना -- उदारता नहीं है इसमें! वे अपनी जड़ों की खोज में चल पड़े।\nपतझड़ के दिनों में, तुम्हें पता है क्या हो जाता है! वृक्ष अंतर्मुखी हो जाता है; बसंत में बहिर्मुखी हो जाता है। बसंत में रस बाहर की तरफ बहने लगता है। पत्ते आते, फूल आते, शाखाएं फैलतीं --दूर आकाश की यात्रा पर वृक्ष निकल पड़ता है। सब दिशाओं में फैलने लगता है। बसंत में वृक्ष संसार हो जाता है। भूल ही जाता है कि जड़ें भी हैं। जब ऐसे रंगीन फूल आएं हों और पत्ते ऐसे हरे हो गए हों, और पक्षियों का ऐसा गुंजन हो रहा हो, और सूरज निकला हो, और हवाएं हों, और चारों तरफ रास-रंग हो-- तो वृक्ष भूल न जाएं तो क्या करे! भूल ही जाता है। दुल्हन की तरह सजा, दिन और रात बाहर की मस्ती में डूबा रहता है। भूल ही जाता है कि जड़ें भी हैं; यद्यपि जड़ें ही असली हैं। सब फूल-पत्ते कुम्हला जाएंगे जड़ों के टूटते ही।\nसब फूल-पत्ते जड़ों से बंधे हैं। सब फूल-पत्ते जड़ों से रस पा रहे हैं। जड़ों के बिना उनका कोई जीवन नहीं है। एक बात खयाल रखना, जड़ें हो सकती हैं बिना फूल-पत्तों के -- फूल-पत्ते नहीं हो सकते हैं बिना जड़ों के। इसीलिए तो उनको जड़ कहते हैं। और यह भी खयाल रखना, फूल-पत्ते दिखाई पड़ते हैं, जड़ें दिखायी नहीं पड़तीं। जो भी मूल्यवान है वह अदृश्य में छिपा होता है। जो भी साधारण है वह दृश्य होता है। दृश्य सदा ही गौण है। अदृश्य सदा ही प्रधान है।\nइसलिए तो संसार दिखायी पड़ता है, परमात्मा दिखायी नहीं पड़ता। और जो पूछने चले आते हैं कि परमात्मा दिखला दो, वे पागल हैं। उन्हें यह पता ही नहीं है कि परमात्मा जड़ है; दिखलाया नहीं जा सकता । संसार ही दिखलाया जा सकता है। हां, लेकिन संसार असंभव है परमात्मा के बिना।\nत्याग में, संन्यास में अंतर्यात्रा शुरू होती है। पतझड़ जैसा है त्याग। वृक्ष भूल जाता है पत्तों को। थक जाता है--पत्तों से, आपा-धापी से, भाग-दौड़ से, हवाओं से, सूरज से, चांदत्तारों से --ऊब जाता है सब से। सिकोड़ लेता है अपने को--ले लेता है रसधार वापिस। फूल विदा हो जाते हैं, पत्ते झड़ जाते--नग्न हो जाता वृक्ष-- दिगंबर हो जाता। सब वस्त्र-परिधान--सब भूल जाता है। बाहर की सब सजावट छोड़ देता है। अब जैसे बाहर से कुछ लेना-देना नहीं है। उतर जाता है अपनी जड़ों में। पतझड़ में वृक्ष अपनी जड़ों की खोज करता है। ध्यानस्थ हो जाता है।\nपतझड़ में खड़े वृक्ष का सौंदर्य देखा है! वह ध्यानी का सौंदर्य है। पतझड़ में खड़े वृक्ष की नग्न शाखाएं देखीं। वैसे ही एक दिन महावीर खड़े हो गए थे। वह नग्नता पतझड़ के वृक्ष की नग्नता है। खुले आकाश में पतझड़ में खड़े वृक्ष की शाखाओं का सौंदर्य देखा है। उसका भी अपना एक सौंदर्य है। उसका एक अपना अलग ही सौंदर्य है। क्योंकि उस सौंदर्य में एक पवित्रता है, एक सरलता है, विनम्रता है।\nबसंत में वृक्ष खूब सुंदर होता है, पर उसमें एक उलझन है --लदा-फदा होता है, भारी होता है, आवृत होता है, ढका होता है, बड़े प्रसाधन में होता है। पतझड़ में वृक्ष कहां चला जाता है! कहां चले जाते हैं फूल! कहां चले जाते हैं पत्ते! कहां समा जाती है सारी रसधार!-- अपने में डूब जाती है। अपने ही मूल-स्रोत में उतर जाती है।\nऐसे ही मनुष्य के जीवन की दो यात्राएं हैं--एक, जिसे हम साधारणतः भोग कहते हैं; एक, जिसे हम त्याग कहते हैं। भोग है बहिर्यात्रा, त्याग है अंतर्यात्रा। भोग में हम फूल बनते हैं, त्याग में हम जड़ों की तलाश करते हैं। भोग में हम जड़ों से दूर जाते हैं --इसलिए सत्य से दूर जाते हैं; इसलिए परमात्मा से दूर जाते हैं। त्याग में हम जड़ों के करीब आते हैं,अपनी भूमि को पाते, अपने प्राणों का मूल रस खोजते-- परमात्मा के निकट आते हैं।\nलेकिन मैं तुम्हें यह फिर याद दिला दूंः त्याग परमभोग है। पतझड़ में दूसरे रस लेते होंगे वृक्ष का, लेकिन वृक्ष तो केवल बेचैन होता है, परेशान होना है। बसंत में दूसरे रस लेते होंगे वृक्ष का, दूसरे देखकर प्रसन्न होते होंगे। दिखावा है, नाटक है। लेकिन पतझड़ में वृक्ष स्वयं रस लेता है, रस-विमुग्ध होता है, अपने में डुबकी मारता है। अपने अंतस्तल में उतरता है। ऐसा ही त्याग है।\nत्याग परमभोग है। त्याग अपना ही स्वाद है। और अपना जिसने स्वाद लिया उसने सब जान लिया। उसे जानने को फिर कुछ बच नहीं रहता।\nसुकरात ने कहा हैः जो दूसरों को जानें, वे बुद्धिमान, विद्वान; जो अपने को जानें, वे ज्ञानी, वे प्रज्ञावान।\nबसंत में दूसरों की जानकारी होती है, परिचय होते हैं, संबंध होते, मित्रता बनती। पतझड़ में आत्म-परिचय होता है। भोग में हम संबंध बनाते हैं, त्याग में हम असंग हो जाते हैं। त्याग में हम पहली बार अपने आमने-सामने होते हैं।\nऔर ध्यान रखनाः त्याग के बाद, आत्म-परिचय के बाद आदमी उठे, बैठे, चले, बाहर अनंत-अनंत यात्राएं करे, तो भी भीतर से फिर संबंध नहीं छूटता। फिर बाहर होकर भी भीतर बना रहता है। फिर बसंत आते रहें, जाते रहें, अपनी जड़ों से संबंध नहीं टूटता।\nकोई बसंत से विरोध नहीं है--कम से कम मेरा तो कतई नहीं है। मैं बसंत का बिल्कुल पक्षपाती हूं। लेकिन तुम्हारा बसंत महाबसंत हो जाएगा--अगर तुम अपनी जड़ों से परिचित हो, अपनी जड़ों से जुड़े हो।\nपुराना संन्यास बसंत के विपरीत था, पतझड़ का पक्षपाती था, जिसे मैं नव संन्यास कह रहा हूं, वह पतझड़ का पक्षपाती था, लेकिन बसंत का विरोधी नहीं। जड़ों से संबंध तुम्हें और महाबसंत लाने की योग्यता देगा, पात्रता देगा।\nइसलिए मैं तुमसे कहता हूंः त्याग महाभोग का द्वार है।\nउपनिषद कहते हैंः तेन त्यक्तेन भुंजिथाः। जिन्होंने छोड़ा उन्होंने ही भोगा। अद्भुत उद्घोषणा है! "जिन्होंने छोड़ा उन्होंने ही भोगा'! क्योंकि उन्होंने ही जाना जीवन का सार। तुम तो ऊपर-ऊपर कचरा बीन रहे हो! उन्हें हीरों की खदानें हाथ लग गयीं। तुम मरोगे तो कुछ ठीकरे छोड़ जाओगे। और क्या होगा तुम्हारे पास! फिर ठीकरे पीतल के हों कि सोने के , क्या फर्क पड़ता है! ठीकरे, ठीकरे हैं। तुम मरोगे तो खाली हाथ जाओगे। फिर जिंदगीभर तुम्हारे हाथ सोने से भरे थे कि पीतल से, इससे क्या फर्क पड़ता है! मरते वक्त खाली हाथ जाओगे।\nत्यागी भरा जीता है, भरा मरता है। उसका भरापन। उसका घड़ा कभी खाली नहीं है।\nइसलिए मैं तुम्हें संन्यास सिखा रहा हूं। लेकिन एक ऐसा संन्यास जिसमें संसार समाविष्ट है। मैं तुम्हें एक ऐसा त्याग सिखा रहा हूं जो भोग के विपरीत नहीं है, वरन महाभोग है--जिसके समक्ष भोग फीका पड़ जाता है, पीला पड़ जाता है, नाकुछ हो जाता है।\nमेरा सूत्र यही है कि तुम्हें सत्य मिले तो असत्य अपने से छूट जाता है; सार मिले, असार अपने से छूट जाता है।\nमैं तुमसे कुछ छोड़ने को नहीं कहता-- सिर्फ अपने को जानने को कहता हूं। उस जानने से क्रांति अपने-आप चल पड़ती है, अपने-आप होने लगती है।\nदूसरा प्रश्नः मैं आपका शिष्य हूं, आप हैं मेरे गुरु--इसे सारे जगत् से कहना चाहता हूं पर कह नहीं पाता हूं। क्या करूं?\nङ इसे मौन अनुभव ही रहने दो। इसे कहने की कोई जरूरत भी नहीं है। नहीं तो अहंकार उपजेगा। क्यों कहना चाहते हो? क्या प्रयोजन है? अगर तुम शिष्य हो तो जगत् जान ही लेगा।\nफूल खिलते हैं, सुगंध पहुंच ही जाती है नासापुटों तक। सूरज निकलता है-- बिना किसी दुदुंभि के, बिना किसी घोषणा के, बिना किसी विज्ञापन के --पक्षी जग जाते हैं। नींद में भी खबर हो जाती है कि सूरज निकल आया।\nतुम्हारा गीत फूटेगा, बस उसी से खबर होगी। तुम्हारी गंध उड़ेगी, बस उसी से खबर होगी। और अतिरिक्त खबर देने की कोई जरूरत नहीं है। अहंकार की यात्राओं से सावधान रहो। अहंकार बड़ा कुशल, बड़ा चालबाज है, बड़ा चालाक है। हर तरह से अपने को बड़ा करने की चेष्टाएं खोजने लगता है। धन हो, पद हो, प्रतिष्ठा हो-- ठीक, चढ़ बैठता है, सवारी कर लेता है। इतना ही नहीं, ज्ञान हो, ध्यान हो, त्याग हो, संन्यास हो--वहां भी चढ़ बैठता है। वहां भी सवारी करने लगता है। रस को विषाक्त न करो। अहंकार विषाक्त कर देगा। चुप ही रहो।\nचुप्पी भी कहती है। और चुप्पी खूब जोर से कहती है। कभी-कभी बड़े जोर से कहना भी इतने जोर से नहीं होता जितना मौन कह जाता है। मौन की क्षमता भी समझो।\nतो पहली तो बातः कहने की कोई जरूरत नहीं है। तुम मेरे शिष्य हो, यह मुझसे कह दिया, काफी है। हालांकि मैं तुम्हारे भाव को समझ रहा हूं। तुम्हारा भाव बुरा भी नहीं है। लेकिन अहंकार बड़ा कुशल है, अच्छे भावों पर भी सवारी कर जाता है। इसलिए सावधान करना भी जरूरी है। अहंकार इतना कुशल है कि साधुता के पीछे भी छिपकर खड़ा हो जाता है; सरलता में से भी रास्ता निकाल लेता है; विनम्रता में भी दावेदार बन जाता है।\nतुम्हारा भाव मैं समझा हूं। भाव तो सुंदर है। जब भी हमारे जीवन में कुछ आनंद घटता है, हम बांटना चाहते हैं। जिन्हें हम प्रेम करते हैं उन्हें भी खबर पहुंचाना चाहते हैं। जिन्हें हमने चाहा है, जिन्हें हमने पहचाना है, चाहते हैं कि वे भी इस संमार्ग पर चलें, उन्हें भी यह प्रकाश मिले। तुम तृप्त होते हो किसी बात से , तो स्वभावतः तुम चाहते हो तुम्हारी पत्नी भी तृप्त हो, तुम्हारा पति भी तृप्त हो, तुम्हारे बच्चे भी तृप्त हों, तुम्हारे मित्र भी, तुम्हारे प्रियजन भी। तुम कहना चाहते हो।\nतुम्हारा भाव बुरा नहीं है। लेकिन अहंकार अगर पीछे छिपा आया तो तुम चाहोगे कुछ, होगा उसके विपरीत। पति पत्नी को संन्यास में लाना चाहे तो मुश्किल पड़ जाती है, फिर पत्नी आती नहीं। जितना पति चेष्टा करता है उतनी ही कठिनाई हो जाती है। पत्नी चाहती है कि पति आए, मुझे सुने, समझे, ध्यान करे --बस मुश्किल हो जाती है। बहुत मुश्किल हो जाती है। क्योंकि जिनसे तुम्हारे संबंध हैं, नाते हैं, वे कोई भी यह मानने को तैयार नहीं होते कि तुम उनसे ज्यादा बुद्धिमान हो। उनके अहंकार को चोट लगती है। वे कोई भी यह मानने को राजी नहीं होते। कोई पत्नी मान सकती है, कि मेरा पति और बुद्धिमान! ऐसा कभी हुआ है? कोई पति मान सकता है कि मेरी पत्नी और कभी कोई ऐसा काम करे जिसमें बुद्धि का लक्षण हो!\nजिनसे हमारे नाते-रिश्ते हैं, उन सबको हम सोचते हैं कि उनमें कुछ समझ नहीं है। ऐसा ही वे भी तुम्हारे संबंध में सोचते हैं। इसलिए तो इतनी कलह होती है, इतने उपद्रव होते रहते हैं। संबंधों में सिवाय कलह के और कुछ होता दिखायी नहीं पड़ता। हर छोटी-छोटी बात पर कलह हो जाती है। छोटी-छोटी बात पर विवाद हो जाता है। व्यर्थ की बातों में से बातें निकल आती हैं।\nतो तुम इस भ्रांति में मत रहना कि अपनी पत्नी को कहोगे कि मुझे बड़ा आनंद मिल रहा है, तो वह मानेगी। वह दुनिया में किसी के भी चरण छू सकती है। कोई भी ऐरा-गैरा-नत्थू उसके गांव में आ जाए, तो वह महाराज के चरण छू सकती है, कि बड़े ज्ञानी का आगमन हुआ है। मगर पति! यह तो आखिरी मामला है। अगर पत्नी पति को बुद्धिमान मान ले तो समझो क्रांति हुई। यह बिल्कुल मुश्किल है। यह बहुत कठिन है।\nजिनके साथ तुम बचपन से बड़े हुए हो वे तुम्हें ज्ञानी नहीं मान सकते। तुम्हारी तो बात ही छोड? दो, उन्होंने बड़े-बड़े ज्ञानियों को ज्ञानी नहीं माना। जीसस अपने ही गांव में नहीं पूजे गए। जीसस की प्रसिद्ध उक्ति है कि पैगंबर को उसके ही गांव में नहीं पहचाना जाता। गांव के लोगों ने जीसस को बड़े होते देखा, उसी गांव में बड़े होते देखा, उसी गांव में रास्ते पर खेलते देखा। गांव के लोग जीसस को जानते भी थे, जीसस के बाप को जानते, बाप के बाप को जानते--सबको जानते थे। अचानक यह बेटा ईश्वरीय हो गया! यह असंभव है। यह बात भरोसे की नहीं होती। यह कैसे हो सकता है कि हम सब नहीं हो पाए ईश्वर और यह बेटा ईश्वर हो गया है! और यहीं लकड़ी ढोता था। क्योंकि बढ़ई का बेटा था। यहीं लकड़ी काटता था। इसके हाथ की बनाई हुई टेबल-कुर्सियां लोगों के घरों में हैं। और यह ईश्वर को पा गया! या तो पागल है, विक्षिप्त हो गया है; या धोखेबाज है, झूठे दावे कर रहा है। कौन मानेगा इसे!\nबहुत कठिन हो जाता है। अहंकार को भारी चोट लगती है। इसलिए तो मुर्दा गुरुओं की दुनिया में प्रतिष्ठा रहती है। जिंदा गुरु की प्रतिष्ठा नहीं होती। जिंदा गुरु को पत्थर पड़ते हैं, गालियां पड़ती हैं। मुर्दा गुरु पर फूल बरसते हैं। क्यों, मुर्दा गुरु के साथ तुम्हारा इतना प्रेम कैसे हो जाता है एकदम से? मुर्दा गुरु से तुम्हारे अहंकार की कोई टक्कर नहीं होती। अब बुद्ध से तुम्हारी क्या टक्कर है? रहे होंगे बुद्धिमान तो रहे होंगे। कौन झंझट करे! रहे ही होंगे। दो फूल चढ़ाओ और छुटकारा पाओ। जीसस रहे होंगे बुद्धिमान, कृष्ण रहे होंगे ईश्वर के अवतार। लेकिन तुम्हारे सामने कोई बैठा हो, तुम्हारे घर में कोई बैठा हो, तुम्हारे समसामयिक हों तुम्हारा संबंधी हो, तुम्हारा बेटा हो, तुम्हारी बेटी हो, तुम्हारा पति हो, पत्नि हो, तुम्हारा पिता हो, तुम्हारा मित्र हो-- बहुत कठिन हो जाती है बात, असंभव हो जाती है बात। बड़ी बोध की क्षमता चाहिए तो कोई सुनेगा, समझेगा।\nतुम कहना चाहते हो, ठीक; लेकिन सुनेगा कौन, मानेगा कौन! और फिर एक तीसरी कठिनाई, कुछ बातें हैं जो कही जा सकती नहीं। उन बातों में एक बात यह भी है--प्रेम अनिर्वाच्य है। और शिष्य और गुरु के बीच जो प्रेम घटता है वह सर्वाधिक अनिर्वाच्य है, क्योंकि वह प्रेम की पराकाष्ठा है।\nतीन तरह के प्रेम होते हैं। क्योंकि मनुष्य के भीतर जीवन के तीन तल हैं। एक तो शरीर का प्रेम होता है। उसे भी बताना कठिन होता है, लेकिन फिर भी इतना कठिन नहीं होता, क्योंकि स्थूल है; स्थूल स्थूल का नाता है। फिर दूसरा प्रेम मन का प्रेम होता है। उसे बताना और कठिन हो जाता है। क्योंकि मन को देखा किसने है! देखा नहीं, कल सुंदरदास कहते थे-- न उसका माथा है, न उसका सिर है, न उसका शरीर है! अशरीरी है। इस मन के प्रेम को कैसे प्रकट करो! और कोई अगर इनकार करे तो सिद्ध न कर पाओगे। शरीर का प्रेम दिखलाने के तो उपाय हैं। किसी को छाती से लगा लो, तो शरीर का प्रेम पता चलता है।\nमन के प्रेम को क्या करोगे? कैसे प्रकटाओगे? हां, जिससे प्रेम है उसे शायद समझ में आ जाए। वह शायद तुम्हारी भावभंगिमा में पहचान ले, तुम्हारी मुद्रा में पहचान ले। तुम्हारे शब्दों में छिपा हुआ रस, तुम्हारे उठने-बैठने में, तुम्हारी आतुरता में, तुम्हारी आंखों में--उसे थोड़ी झलक मिल जाए शायद--वह भी शायद! क्योंकि जिनसे हमारा प्रेम है उनसे भी हमें कहना पड़ता है; कहना पड़ता है, तो शायद उनकी समझ में आता है। अगर तुम न कहो तो उनकी समझ में नहीं आता। कहने का मतलब है कि मन को शरीर तक लाना पड़ता है। जो कही गयी है बात, वह तो शरीर की हो जाती है। शब्द तो शरीर से पैदा होते हैं। मन की बात तो मन में रहती है। मन की बात तो मौन में होती है। लेकिन कभी-कभी प्रेमी इस ऊंचाई पर आ जाते हैं कि शब्दों की जरूरत नहीं होती। साथ बैठे होते हैं--चुप। नहीं कुछ कहा जाता। नहीं कुछ बोला जाता। नहीं कुछ लिया-दिया जाता। मगर एक संवाद चलता है। ऊर्जा से ऊर्जा कहती है। शक्ति की तरंगें एक-दूसरे तक पहुंचती हैं। एक उल्लास होता है। सिर्फ मौजूदगी काफी होती है।\nलेकिन, अगर दूसरे को समझाने जाओगे तो मुश्किल हो जाएगी। लेकिन शायद कोई काव्य में कह दे, कोई बांसुरी में बजा दे, कोई वीणा पर तारों में झंकृत कर दे। इसी से काव्य पैदा हुआ, संगीत पैदा हुआ, नृत्य पैदा हुआ। यह जो मन का प्रेम है उसे प्रकट करने के उपाय खोजे गए।\nलेकिन फिर एक तीसरा प्रेम है-- आत्मा से आत्मा का। वही शिष्य और गुरु का प्रेम है। उसको कहने के लिए न तो संगीत समर्थ है, न काव्य समर्थ है। उसे कहने का कोई उपाय ही नहीं है। वह तो इतना गूढ़ है कि सब अभिव्यक्तियों के पार हैं। उसे तो गुरु समझता है, शिष्य समझता है। वह तो बिल्कुल चुप-चुप है। कोई निवेदन भी करने का कारण नहीं होता वहां। उसे तुम दूसरों को समझाना चाहोगे, तो बहुत मुश्किल में पड़ोगे। न समझा पाओगे। वह तो एक अंतःसलिला है, एक भीतर की गंगा है।\nकुछ भौतिक कुछ मानसिक से तुम\nकुछ किरन कुछ कुंकुम\nबैठे हो हिले बिना मन में मेरे\nजैसे गुलाब कोई खिले बिना\nघेरे हो वातावरण अपनी सुगंध से\nजैसे विचार कोई गीत बने बिना\nरच जाए भीतर प्राणों में हिना\nअव्यक्त!. . .\nरच जाए भीतर प्राणों में हिना।\nसब चुपचाप हो जाता है। न फूल खिलता है, और गंध बिखर जाती है। न गीत जगता है, लेकिन काव्य फैल जाता है। व वीणा बजती है, न वीणा के तार छेड़े जाते हैं--और संगीत का सागर लहराता है।\nकुछ किरन कुछ धूप\nकुछ पकड़ में आने लायक रूप\nकुछ जड़ कुछ जंगम\nयह सरस्वती संगम किसको समझाऊं\nजो बह रहा है भीतर-भीतर\nओंठों पर कैसे लाऊं आकृति वह झुटपुटे में पड़ी हुई\nजाग्रति में जड़ जिसकी\nसपने में बड़ी हुई\nचकित क्यों करूं अब उसे\nखींच कर चकाचौंध में\nक्यों पंखुरी दूं सौरभ ही सौरभ को\nअतिचेतन को क्यों प्राण दूं\nअंतःसलिला तुम्हारी स्मृति को\nक्यों गंगा-जमुनी परिधान दूं!\nनहीं, शब्द नहीं काम आएंगे। यह तो निःशब्द की लीला है। यह तो मौन का संगम है। यह तो बड़ी झुटपुटे में हुई बात है। न दिन न रात-- सांझ की घड़ी में घटी बात है।\nकुछ पकड़ में जाने लायक रूप\nतुमने देखा! हमारी प्रतीक-कथा है कि प्रयाग के महातीर्थ पर तीन नदियां आकर मिलती हैं। गंगा है, यमुना है और सरस्वती है। दो तो दिखायी पड़ती हैं, तीसरी दिखायी पड़ती नहीं। वह तीसरी ही प्रेम की अंतिम ऊंचाई है। वही सरस्वती है।\nतो गंगा भी बतायी जा सकती है, यमुना भी बतायी जा सकती है, मगर सरस्वती को बताने चलोगे तो मुश्किल में पड़ोगे। कोई बता नहीं सका। उसे अदृश्य ही रखा है। दुनिया में बहुत संगम हैं, लेकिन जैसा महातीर्थ हमने बनाया है--एक अदृश्य नदी के साथ जोड़कर, वैसा किसी ने कहीं बनाया नहीं है। दो दृश्य हैं, एक अदृश्य है। और जो अदृश्य है वह सारे दृश्यों का आधार है। सब दृश्य उसी से जन्मते और सब दृश्य उसी में एक दिन लीन हो जाते हैं।\nओंठों पर कैसे लाऊं\nलाया जा सकता नहीं। लाओगे तो बहुत पछताओगे। क्योंकि जो आएगा वह कुछ का कुछ होगा। जो कहने चले थे, न कहा जाएगा। कुछ और निकल आएगा।\nलाओत्सु का प्रसिद्ध वचन है--सत्य कहा जा सके तो सत्य नहीं। जो सत्य बोला जा सके, असत्य हो जाता है--बोलते ही असत्य हो जाता है। तब तो सारे शास्त्र असत्य हो गए। और लाओत्सु ठीक ही कहता है। सारे शास्त्र चेष्टाएं हैं उसको कहने की, जो नहीं कहा जा सकता। और सब हार गए हैं, और हारते ही रहेंगे।\nऔर यह हमारा सौभाग्य है कि शास्त्र जीते नहीं। अगर शास्त्र जीत जाते, शब्द कूड़ा-कचरे जैसे हैं, सत्य भी कूड़ा-कचरा हो जाता। अच्छा है कि शास्त्र हारते रहे और शास्त्र हारते रहेंगे। अच्छा है कि न कभी सत्य कहा गया और न कभी कहा जाएगा। खोजना पड़ता है। स्वयं ही जानना पड़ता है। अंतःप्रज्ञा होती है उसकी। एक-एक को अपना-अपना सत्य खोजना होता है। एक-एक को अपना-अपना सत्य जानना होता है। उधार सत्य काम नहीं आते। दूसरे के कहे सत्य काम नहीं आते।\nजागृति में जड़ जिसकी\nजो फैली है सारे जीवन में--जागृति से लेकर स्वप्न तक, स्वप्न से लेकर जाग्रत तक। जब प्रेम तुम्हें सघनता से पकड़ता है तो तुम्हारे जीवन के सब तलों पर फैल जाता है। तुम जाग्रत में भी प्रेमी को याद रखते हो। हजार कामों में लगे रहते हो और प्रेम की धुन बनी रहती है। हजार काम में उलझे रहते हो, मगर भूल नहीं होती। एक अंतःसलिला बहती रहती है। रात सपने में भी प्रेमी की छाया पड़ती है। और जो जानते हैं और जो जागे हैं, उन्होंने पाया है कि गहरी से गहरी निद्रा में भी जब स्वप्न भी शांत हो जाते हैं, तब भी प्रेम की अंतःसलिला बनी रहती है।\nप्रेम जगता है तो तुम्हारे चौबीसों घंटों को घेर लेता है। तुम्हारी हर घड़ी फूल जैसी टंग जाती है माला में। और तुम्हारे सब फूलों के भीतर प्रेम का धागा अनस्यूत होता है।\nक्यों फिक्र करते हो? जो हुआ है, उसे संभालो। उसे चकाचौंध में खींच कर लाभ भी क्या होगा? उसे किसी से कहने जाओगे, कह भी न पाओगे। उलझन में भी पड़ोगे, संकोच भी खाओगे, हाराहारापन भी मालूम होगा। फिर ठीक न कह पाओगे तो अपराध भी जगेगा, कि कुछ कहने गए, कुछ कह गए। विवाद में जीत भी न सकोगे, सिद्ध भी न कर पाओगे, क्योंकि ये बातें सिद्ध करने की नहीं।\nजो सुगंध ही सुगंध है, जो सौरभ ही सौरभ है, उसे क्यों खींच कर पंखुरी बनाओ? जो इत्र ही इत्र है, अब उसे क्यों फिर वापिस फूल बनाओ? उसे क्यों शब्द में लाओ? उसे क्यों प्रकट करो? उसे अप्रकट ही रहने दो। और मैं तुमसे कहता हूंः जितना तुम उसे अप्रकट रहने दोगे, उतना ही गहन होगा, उतना ही सघन होगा, उतना ही प्रगाढ़ होगा। और एक ऐसी घड़ी आती है कि उसकी प्रगाढ़ता ही औरों को चकित करेगी। उसकी प्रगाढ़ता ही दूसरों के तार झनझना जाऐंगी। लोग तुमसे पूछने लगेंगेः " क्या हुआ तुम्हें? कैसे हुआ तुम्हें?' तुम्हारी मौजूदगी एक ठंडक लाएगी। तुम किसी के पास बैठोगे तो उस आदमी के भीतर की तरंगें बदल जाएंगी। मगर इतना इकट्ठा होने दो। इतना इकट्ठा होने दो कि जो भी तुम्हारे पास आए वह आंदोलित हो उठे, संक्रमित हो जाए। ये बातें कहने की नहीं हैं-- संक्रमित होने की हैं।\nखींचकर चकाचौंध में\nसरस्वती को सरस्वती ही रहने दो। उसे न गंगा बनाओ न जमुना बनाओ। उसे वस्त्र न पहनाओ शब्दों के। उसे निर्वस्त्र, शून्य रहने दो। उसमें बल होगा, तो जो जान सकते हैं, जिनमें जानने की पात्रता है, वे जान लेंगे। और उसमें बड़ा बल है।\nतुमने देखा? किसी ने कभी सोचा था कि पदार्थ के सबसे छोटे हिस्से अणु में, जो आंखों से दिखायी नहीं पड़ता, जो इतना छोटा है कि जिसे अभी यंत्रों से भी देखा नहीं गयाः जिसे किसी ने नहीं देखा है, जिसके छोटेपन का अंदाज तुम ऐसा लगा सकते हो कि अगर एक अणु के ऊपर दूसरा अणु, दूसरे के ऊपर तीसरा, ऐसे एक लाख अणु के ऊपर एक रखे जाएं तो आदमी के बाल के बराबर उनकी मोटाई हो-- उस एक छोटे-से अणु में कितनी शक्ति का आविर्भाव हुआ है! उसका विस्फोट. . . तो उसकी कथा नागासाकी और हिरोशिमा में लिखी है। उसका विस्फोट--और एक लाख आदमी क्षण में राख हो गए। अगर पदार्थ के एक अणु की इतनी क्षमता है तो चैतन्य के एक अणु की कितनी क्षमता न होगी! अगर पदार्थ के एक अणु का विस्फोट होता है, लाखों लोग मर जाते हैं-- तो क्या तुम सोचते हो जब एक बुद्ध का विस्फोट होता होगा तो करोड़ों लोग जीवित न हो जाते होंगे! जिन्होंने जीवन कभी न जाना था, जिनकी शाखाओं पर कभी पत्ते न खिले थे, कभी फूल न लगे थे, उनकी शाखाओं पर पत्ते-फूल न लग जाते होंगे! जिन रेगिस्तानों में कभी धारा न बही थी जल की--क्या उनमें जल-धाराएं न बह उठती होंगी?\nबुद्धत्व चैतन्य का विस्फोट है। चैतन्य का विस्फोट कहो या प्रेम का विस्फोट, एक ही बात को कहने के दो ढंग हैं। एक ज्ञानी का ढंग है एक प्रेमी का ढंग है। एक भक्त का, एक ध्यानी का।\nतुम कहते होः मैं आपका शिष्य हूं, आप हैं मेरे गुरु-- इसे सारे जगत् से कहना चाहता हूं, पर कह नहीं पाता।\nचुप रहो! यह अपने से कहा जाएगा। तुम साधो इसे। तुम इसे गहराते जाओ। तुम सींचो इसकी जड़ों को। तुम अपने पूरे प्राण से इसे सींचो। तुम फिक्र ही छोड़ शेष सब। जिस दिन होता है, अभिव्यक्ति उस दिन होगी।\nकौन है जो मौन है मन में मेरे\nऔर मुस्कराता है\nआंख करना चाहता हूं चार\nवह आगे न आता है\nहर सुबह में जब उघड़ती आंख\nलगता है बैठा था सिरहाने\nहर निशा में जब झपकती आंख\nलगता है कि आया है सुलाने\nहर उदय में शक्ति देता\nयामिनी में गीत गाता है\nकिसी क्षण में, अभी यह लगता है\nकि जैसे बरजता है, यह न कर\nकिसी क्षण में धीर देता जान पड़ता है\nकि इसको कर, न डर\nकिसी क्षण में हर द्विधा से हीन करता\nप्राण को ऊपर उठाता है\nकौन है, जो मौन है मन में मेरे\nऔर मुस्कराता है!\nशिष्य होने का अर्थ हैः गुरु को अपने हृदय में बिठा लेना। शिष्य होने का अर्थ है, अब अपने से नहीं जिएंगे, अब उसकी आवाज से जिएंगे। अब उसकी प्रेरणा ही हमारे जीवन की व्यवस्था, हमारे जीवन का अनुशासन होगी। और तब निश्चित ही तुम्हारे अंतःकरण से उसकी आवाज आने लगती है।\nऐसे मैं तुमसे बाहर से बोल रहा हूं, लेकिन जिन्होंने मुझे भीतर लिया है, उनसे मैंने भीतर से बोलना शुरू कर दिया है।\nऔर मुस्कराता है।\nकभी जब मैं तुम्हारे भीतर मुस्कराऊं तो घबड़ाना मत! क्योंकि तब तुम्हें मुस्कराहट पागल जैसी मालूम पड़ेगी, क्योंकि तुम तो नहीं मुस्करा रहे हो। और कभी जब मैं तुम्हारे भीतर रोऊं, चिंतित मत हो जाना, व्यथित मत हो जाना। क्योंकि आंसू तो गिरेंगे और तुम्हें कारण कुछ भी न दिखायी पड़ेगा। कारण तो धीरे-धीरे समझ में आएगा। धीरे-धीरे, बहुत धीरे-धीरे! एक दिन तुम पहचानोगे--कौन हंसा था, कौन रोया था?\nलगता है कि बैठा था सिरहाने\nशिष्य और गुरु का नाता कुछ ऐसा-वैसा नाता नहीं है कि बने और मिट जाए। बनता है तो मिटता ही नहीं। और मिट जाए, तो समझना कि बना ही नहीं था। तुम भ्रांति में पड़े होओगे। तुमने मान लिया होगा।\nकिसी क्षण में अभी यह लगता है\nइसे धीरे-धीरे भीतर-भीतर साधे जाओ। इसे धीरे-धीरे भीतर-भीतर बांधे जाओ। बड़ा बांध बनाओ। जल्दी न करो इसे कह देने की। यह अपनी ही ऊर्जा से किसी दिन प्रकट होगा। तुम इसे प्रकट न कर पाओगे। जब प्रकट होगा, अपनी ही ऊर्जा से प्रकट होगा, तुम इसे प्रगट न कर पाओगे। जब प्रगट होगा अपनी ही ऊर्जा से प्रगट होगा। फिर तुम रोक न पाओगे। तुम्हारे किये प्रगट भी नहीं होगा, तुम्हारे किए रोका भी न जा सकेगा।\nऔर तब एक सौंदर्य है, तब एक अनूठा सौंदर्य है! जब तुम नहीं करते और अपने से होता है! जब गीत अपने से फूटता है, नाच अपने से उठता है! तुम सिर्फ दर्शक होते हो, या कि दर्शक भी नहीं होते! तुम साक्षी-मात्र होते हो, या कि साक्षी भी नहीं होते! सब मिट गया होता है, तुम होते ही नहीं।\nजिस दिन शिष्य बिल्कुल नहीं बचता, उस दिन जो बात फूटनी शुरू होती है वही जगत् को खबर ले जा सकती है।\nतीसरा प्रश्नः भगवान्! बहुत मुद्दत से आपको मिलने की तमन्ना थी। सो मैं रोहतक से दस दिनों के शिविर के लिए आपके आश्रम में आया हूं। कल मां योग लक्ष्मी से मिलकर आपसे मिलने की प्रार्थना की थी। मगर उन्होंने कहा कि कोई गैर-संन्यासी आपसे नहीं मिल सकता; अगर संन्यास लो तो मिल सकते हो। क्या मैं यह जान सकता हूं कि गैर-संन्यासी के जज़बात को क्यों ठुकराया जाता है, जबकि वह इतनी दूर से, इतनी उम्मीद और श्रद्धा के साथ भगवान् से मिलने आया है?\nङ यश शर्मा! रोहतक और पूना के बीच की दूरी पार करने से कुछ भी न होगा। तुम्हारे और मेरे बीच की दूरी पार करनी पड़ेगी। उस दूरी को पार करने का नाम ही संन्यास है।\nसंन्यास कोई औपचारिक क्रिया-कांड नहीं है--दो अंतरों को जोड़ देने की प्रक्रिया है।\nमैं समझा, तुम्हें तकलीफ हुई होगी। तुम इतनी दूर से आए। लेकिन तुम्हें पता है, यहां लोग बहुत-बहुत दूर से आए हैं! रोहतक तो बहुत करीब है। यहां, दुनिया का ऐसा कोई कोना नहीं है, जहां से लोग नहीं आए हैं। रोहतक तो ऐसा समझो कि पूना का गली-कूचा है कोई। कोई बहुत दूर नहीं है। अगर दूरी के हिसाब से मिलना हो, तो तुम कभी मिल ही न पाओगे। अगर दूरी के हिसाब से मिलने का यहां इंतजाम हो, कि जो जितनी दूर से आया है वह पहले मिलेगा, तो तुम्हारा नंबर लगने वाला नहीं। भूलो, बात ही भूल जाओ फिर।\nदूरी से आए हो, इस दावे से काम नहीं चलेगा। एक और दूरी है, जो मिटाओ। और तब तुम रोहतक से न भी आओ तो भी मिलना हो जाएगा। मैं चलकर आ जाऊंगा। मगर दूरी मिटाओ। दूरी मिटनी चाहिए। और दूरी भौतिक नहीं है कि ट्रेन में सवार हुए, चल पड़े और मिट गई। काश, इतना आसान होता! प्रेम से मिटेगी।\nसुना, सुंदरदास ने क्या कहा? भाव जब भगति बने, तब मिटेगी। तुमने पूछाः "बहुत मुद्दत से आपको मिलने की तमन्ना थी।' सच में तमन्ना थी? तो इतना और करो। तमन्ना थी, तो कुछ कीमत भी चुकाओ। नहीं तो तमन्ना "तमन्ना' नहीं थी--एक खयाल, एक जिज्ञासा रही होगी, एक कुतूहल रहा होगा, कि चलें देखें। तमन्ना ज़रा गहरा शब्द है। तमन्ना का मतलब होता है--अभीप्सा, ऐसी प्रबल आकांक्षा, कि जरूरत पड़े तो कुछ दांव पर भी लगा देंगे। कुतूहल का मतलब यह होता है कि ऐसे ही मिल जाए तो ठीक, मुफ्त हो जाए तो ठीक।\nयहां जो मेरे पास आएं, वे खयाल रखकर आएं, तमाशबीनों के लिए कोई स्थान नहीं है। तमन्ना है तो सबूत दो। रोहतक से आना सबूत नहीं है।\nपूछा तुमने कि मां योग लक्ष्मी ने कहा कि कोई गैर-संन्यासी आपसे नहीं मिल सकता।\nऐसा कुछ नहीं है। गैर-संन्यासी मिल सकता है, मगर मिलना हो नहीं पाता। तुम बहुत ही आग्रह करोगे, तो मैं लक्ष्मी को कहूंगाः मिला दो। तुम्हें दुःखी जाने देने का कोई कारण नहीं है, मगर मिलना हो नहीं पाएगा। लक्ष्मी सिर्फ तुम्हें साथ दे रही है सहारा दे रही है कि मिलना हो ही जाए; कि ऐसा न हो कि मिलना हो भी और भी न भी हो पाए। ऐसा कुछ भी नहीं है, गैर-संन्यासी भी कभी आ जाते हैं, जिद में पड़ जाते हैं तो मिलता हूं। मगर खाली आते हैं, खाली जाते हैं। किसी को दुःख देने का कोई प्रयोजन नहीं है। लेकिन अगर मिलने से ही कुछ होने वाला होता, तब तो बड़ी आसान बात थी।\nवर्षों तक मैं देशभर में घूमता रहा। लाखों से मिला हूं। फिर जान कर रुक गया। क्योंकि देखा, उस मिलने से कुछ भी न होगा। अब किसी और तल पर मिलना होगा, तो ही कुछ काम बनेगा। अब गहराई से गहराई मिले, आत्मा से आत्मा मिले। अब मैं तुम्हें कुछ देना ही चाहता हूं, खाली हाथ नहीं लौटाना चाहता। लेकिन देने के लिए तुम्हें लेने को राजी होना पड़े।\nसंन्यास का उतना ही अर्थ है कि मैं लेने को राजी हूं, कि मेरे द्वार खुले हैं, कि मैंने अपनी अंजुली आपके सामने फैलायी, कि मेरे हृदय को भर दें। संन्यास का इतना ही अर्थ है। यह तो केवल शब्द एक प्रतीक है। इसमें बहुत कुछ छिपा है। इसमें यह छिपा है--कि मैं लेने को राजी हूं, कीमत कोई भी चुकानी पड़े; कि मैं खोज पर निकला हूं; कि मैंने संसार देख लिया बहुत, कुछ भी नहीं पाया। अब कुछ और देखना चाहता हूं,जो संसार नहीं है। अब अदृश्य से रस लगा है। अब परमात्मा की खोज जगी है।\nनहीं तो लोग हैं, जो घूमते ही रहते हैं। जहां उनको खबर मिली, वहीं गए। कुछ लोगों का जिंदगीभर यही धंधा रहता है--तीर्थयात्रा करनी, साधु-सत्संग करना, मगर कहीं टिकते नहीं। और टिकते नहीं तो जड़ें नहीं जमतीं। आए दो-चार दिन के लिए, गए।\nसंन्यास का अर्थ है कि जड़ों को जमा लो, जुड़ ही जाओ, ताकि जो मुझे हुआ है, वह तुम्हें भी हो सके; ताकि यह ऊर्जा तुम्हारे बुझे दीए को जला दे। तुम सस्ते में ही लौट जाना चाहते हो। लक्ष्मी की कोशिश यह है कि तुम भर कर लौटो। मगर तुम समझे नहीं। तुम समझे कि जज़बात ठुकराए जा रहे हैं। यहां तो जज़बात जगाए जा रहे हैं, ठुकराएगा कौन?\nतुम कह रहे हो कि क्या आप से केवल संन्यासी ही मिल सकते हैं?\nसंन्यासी ही मिल पाते हैं! और लोग मिलते हैं, मिल नहीं पाते। बैठ भी जाते हैं पास आकर, दो बात भी कर लेते हैं, मगर व्यर्थ होती है वह बात, औपचारिक होती है। कुशल-क्षेम पूछ लेते हैं, पुछवा लेते हैं। विदा हो जाते हैं। जैसे आए, वैसे गए।\nयह कोई साधारण धर्म-स्थल नहीं है। यहां हम कुछ करने पर उतारू हैं। यह एक आध्यात्मिक प्रयोगशाला है। यहां चीर-फाड़ चल रही है। यहां यश शर्मा, अगर हिम्मत है तो टेबल पर लेटना ही पड़ेगा--सर्जरी होगी। संन्यास यानी सर्जरी की शुरुआत।\nसर्जरी में देखते हो न, ले जाते हैं, मरीज को, फिर कपड़े बदल दिए, और पहना दिया चोगा इत्यादि और लिटा दिया। और वह कहे हम चोगा नहीं पहनेंगे, हम तो सिर्फ दर्शन के लिए चले आए. . . हमारे जज़बात ठुकराए जा रहे हैं।\nयह गेरुआ वस्त्र इत्यादि तो बस टेबल पर लिटाने की तैयारी है। ये तो इशारे हैं कि धीरे-धीरे तुम राजी हो रहे हो, अब टेबल पर जाओगे। कुछ काटा जाना है। तुम्हारे भीतर बहुत कुछ व्यर्थ, जो तोड़ा जाना है। तुम्हारे सिर पर हथौड़े गिरने ही चाहिए। तुम्हारे हृदय में बहुत चीर-फाड़ करने की जरूरत है, तो ही तुम नए हो सकोगे। तुम मिटो, मरो, तो ही तुम्हारा पुनरुज्जीवन हो।\nतुम कहते होः क्या मैं जान सकता हूं कि गैर-संन्यासी के जज़बात को क्यों ठुकराया जाता है?\nजज़बात ठुकराए नहीं जा रहे हैं, जज़बातों को सम्मान दिया जा रहा है। कहा जा रहा हैः जब जज़बात ही हैं, तो अब क्या पीछे लौटना! अब बढ़ो। अब यहां तक आ गए, तो थोड़े और चलो। बाहर की यात्रा कर ली, थोड़ी भीतर की यात्रा भी करो।\nपांव मत मोड़े कि पथ पर आ गया है\nबरस ही पड़ जब घुमड़ कर छा गया है!\nतू नहीं बिजली कि जलकर बुझ रहेगा\nदेश का सावन है धरती-भर बहेगा\nसमय अपने बोल तुझ में पा गया है\nपांव मत मोड़े कि पथ पर आ गया है!\nजान देना सीख जीवन ला सकेगा\nखींच शिव सांसों में विष भी खा सकेगा\nपुण्य तेरे पास चलकर आ गया है\nबरस ही पड़ जब घुमड़ कर छा गया है।\nनाच लहरों पर प्रलय की ताल देकर\nप्राण अपने मरण-स्वर में ढाल देकर\nतांडव का छंद तेरे पोर-पोर समा गया है\nलीक-लीक न सांस यदि लीका करेगा\nकाल तेरे भाल पर टीका करेगा\nनए युग का गीत यह दिन गा गया है\nबरस ही पड़ जब घुमड़कर छा गया है!\nबरस ही पड़ जब घुमड़कर छा गया है।\nइतनी दूर चले आए, तो अब बरसो। अब रुको मत। अब कंजूसी मत करो।\nकह रहे हो कि जब वह इतनी दूर से, इतनी उम्मीद और श्रद्धा के साथ भगवान् के पास आया, तो क्यों उसके जज़बात ठुकराए जाते हैं?\nतुम शब्दों का ही उपयोग कर रहे हो। शब्दों का तुम्हें अर्थ भी शायद ठीक-ठीक साफ नहीं है। श्रद्धा का मतलब समझते हो? श्रद्धा तो "हां' कहना जानती है। "ना' उसकी भाषा में होता नहीं। इतना ही श्रद्धा का अर्थ है कि श्रद्धा कहती है "हां' तो अब "हां' कहो। सबूत दो कि श्रद्धा है। कहने से तो सबूत नहीं होता। कुछ करो कि सबूत मिले। श्रद्धा के लिए प्रमाण दो।\nसंन्यास श्रद्धा का प्रमाण है। लेकिन फिर भी तुम मिलना चाहो बिना संन्यासी हुए, तो जरूर मिल सकोगे। लेकिन वह सिर्फ मिलने का अभिनय होगा। तुम्हारी जैसी मर्जी।\nअंतिम प्रश्नः शास्त्रों और सिद्धांतों से छुटकारा कैसे हो? उन्होंने ऐसा पकड़ा है कि छूटने का कोई उपाय ही नहीं दिखता है।\nङ शास्त्रों और सिद्धांतों से छुटकारा कैसे हो--ऐसे प्रश्न पूछने से लगता है कि उन्होंने तुम्हें पकड़ा है। पकड़ा तुमने उन्हें है। शास्त्र और सिद्धांत तुम्हें कैसे पकड़ सकते हैं? मुर्दा शास्त्र तुम जीवित को कैसे पकड़ सकते हैं। तुमने पकड़ा है।\nअब मेरी बातें सुन-सुन कर छोड़ने की वासना भी जग रही है। तो तुम एक द्वंद्व में पड़ गए हो। तुम्हारे भीतर एक दुविधा हो गयी है। शास्त्र को पकड़े भी रखना चाहते हो क्योंकि सदा तुम से कहा गया है कि शास्त्र को ही पकड़कर रखोगे, तो ही पहुंच पाओगे। और मैं तुमसे कहता हूं कि शास्त्र को पकड़ा, तो कभी नहीं पहुंच पाओगे। अब तुम दुविधा में पड़े। अब तुम्हारे मन में बड़ी मुश्किल आयी। पहुंचना तुम्हें है। सुना तुमने अब तक यही है, कि शास्त्र को पकड़ो, तो पहुंचोगे। तो एक मन कहता है--पकड़े रहो। और मैं तुमसे कहता हूं, शास्त्र को पकड़ा, तो कभी नहीं पहुंचोगे। मेरी बात भी तुम्हें जंचने लगी है। कम से कम बुद्धि की समझ में आने लगी है--कि स्वानुभव चाहिए, परानुभव से कुछ भी न होगा। और शास्त्र तो दूसरों के अनुभव हैं।\nमैं क्या कहता हूं, इसे पकड़ लेने से तुम्हें कुछ भी लाभ नहीं; जब तक कि तुम भी वहां न पहुंच जाओ जहां मैं हूं। जब तक तुम भी वैसे न हो जाओ जैसे कि कृष्ण हैं, गीता को न समझ पाओगे। गीता को पकड़ने से कुछ भी न होगा। कृष्ण-चेतना का जन्म होना चाहिए।\nमेरी बात भी तुम्हें समझ में आने लगी है। पुराना लोभ भी पकड़े हुए हैं। तुम दुविधा में पड़ गए। इस कारण अड़चन हो रही है। शास्त्र तुम्हें क्या पकड़ेंगे? शास्त्रों ने तुम्हें पकड़ा नहीं है। और शास्त्रों को छोड़ने के लिए कोई जाकर उनको आग लगाना, या कुएं में फेंक आने की भी जरूरत नहीं है। क्योंकि बेचारे शास्त्रों का क्या कसूर है? प्यारे हैं, जैसे हैं।\nएक युवक मेरे पास आता था। दीवाना था बिल्कुल श्रीमद्भगवद्गीता का। पूजा करे, पाठ करे किताब का, फूल चढ़ाए, घंटों घंटी बजाए, नाचे। पूरी गीता उसे कंठस्थ थी। मेरी बातें सुनते-सुनते सुनते-सुनते. . . आखिर पत्थर को भी सुनते-सुनते. . . रसरी आवत जात है, सिल पर पड़त निशान! वह था तो बिल्कुल पत्थर, नहीं तो काहे को किताब की पूजा करता। मगर रस्सी आती रही, जाती रही...। सुनने तो वह मेरे पास गीता ही आया था। मैं गीता पर बोल रहा था उन दिनों। फिर फंस गया। आया था गीता सुनने, फिर फंस गया। इसलिए तो गीता पर बोलता हूं, कभी बाइबिल पर बोलता हूं--कि पता नहीं कौन फंस जाए, इसी बहाने चलो! फिर सुनते-सुनते उसे बात तो जंच गयी। एक दिन गया, बड़े जज़बात में आ गया होगा, बांध-बूंध कर गीता की किताबें कुएं में फेंक दीं, फिर घबड़ाहट भी आयी, पसीना-पसीना हो गया। हृदय का दौर जैसे पड़ गया हो, ऐसी हालत हो गयी। वहीं घाट पर ही गिर पड़ा कुंए के। लोग उसे उठाकर घर लाए। क्योंकि बीस साल से पूजा करता था; अब डरा कि कहीं कृष्ण महाराज नाराज न हो जाएं। यह मैंने क्या किया!\nमुझे खबर आयी। उसे लेकर लोग मेरे पास आए। वह रो रहा है कि मुझसे बड़ी भूल हो गई।\n"तुमसे कहा किसने?'\nकहाः आप ही ने तो कहा था।\n"मैंने तो कभी नहीं कहा कि तू कुएं में फेंक आना।\nमगर मूढ़ता एक अति से दूसरी अति पर चली जाती है। पहले पूजा करता था, अब कुएं में फेंक आया। हिंदू हैं, मूर्ति की पूजा करते हैं, मुसलमान मूर्ति को तोड़ आते हैं। ये मूढ़ता के दो ढंग हैं। इसमें कुछ भेद नहीं है। दोनों का दिमाग मूर्ति में अटका है। ये विपरीत दिखाई पड़ते हैं ऊपर-ऊपर से, इनमें ज़रा भी भेद नहीं।\nमैंने उससे कहाः तूने फेंका क्यों? गीता का क्या कसूर है। उसको कुएं में फेंकने की क्या जरूरत है? तू मुझे दे गया होता। मेरे कुछ काम पड़ती। उसने कहा, आप क्या कह रहे हैं। आपने ही समझाया कि शास्त्र में कोई सार नहीं है।\nमैंने कहाः निश्चित मैंने समझाया कि शास्त्र में कोई सार नहीं है। और शास्त्र का पूजन करना तो बिल्कुल ही मूढ़तापूर्ण है। लेकिन अगर तू समझ गया था तो गीता की किताब को उठाकर अलमारी में रख देता, जैसी और किताबें रखी हैं। न पूजा की जरूरत है, न कुएं में फेंक आने की जरूरत है।\nसमझ हमेशा मध्य में होती है; अतियों पर नासमझी होती है।\nमेरे एक अध्यापक थे। उनके घर कभी-कभी मैं रुकता था। एक बार उनके घर रुका। सर्दी के दिन थे। उन दिनों मैं कुरान पढ़ रहा था। उनकी बूढ़ी मां आयीं। उन्होंने मुझसे पूछाः बेटा! क्या पढ़ रहे हो? मैंने कहाः यह कुरान-शरीफ पढ़ रहा हूं। वह पक्की हिंदू थीं! उन्होंने किताब छीनकर मेरे हाथ से एकदम बाहर फेंक दी। और कहा कि मेरे घर में और कुरान -शरीफ! और तुम्हें कोई और सद्ग्रंथ नहीं मिला पढ़ने को? इतने शास्त्र पड़े हैं! मेरे पूजा-घर में ही कितने शास्त्र रखे हैं! जो चाहो पढ़ो! कुरान-शरीफ मिला तुम्हें पढ़ने को?\nमैंने उनसे कहाः कि आप सोचती हों कि आप हिंदू हैं, मेरे हिसाब से आप मुसलमान हैं। उन्होंने कहाः मतलब तुम्हारा? मैंने कहाः यह काम कोई मुसलमान ही कर सकता है--फेंकने का। यह कोई हिंदू का ढंग है?\nऔर मैंने कहा, तुम्हारी सब पूजा इत्यादि सब झूठी और बकवास है।\nमगर अकसर यह हो जाता है, पूजा करने वाला आदमी फेंकने पर उतारू हो सकता है। एक मूढ़ता दूसरी मूढ़ता में जाने में ज़रा भी देर नहीं करती। मैंने उन बूढ़ी महिला को कहा, कि तुमने सुनी होगी कहानी कि जब एक मुसलमान खलीफा ने एलेग्जेंड्रिया को जीता, तो एलेग्जेंड्रिया में दुनिया की सबसे बड़ी लायब्रेरी थी। सदियों-सदियों की बड़ी बहुमूल्य संपदा और ग्रंथ वहां संग्रहीत थे। मुसलमान खलीफा जब उस पुस्तकालय में गया, तो एक हाथ में उसने कुरान ली और एक हाथ में मशाल, और उसने पुस्तकालय के अध्यक्ष को पूछा कि इस पुस्तकालय में जो ये लाखों किताबें हैं (वे सब हस्तलिखित ग्रंथ थे) इनमें जो लिखा है, क्या वह वही है जो कुरान में लिखा है? अगर वह वही है, तो इनकी कोई जरूरत नहीं। तो मैं आग लगाने आया हूं। और अगर तुम यह कहो कि इनमें कुछ ऐसा भी है जो कुरान में नहीं है, तब भी मैं आग लगाने आया हूं क्योंकि तब तो इनकी बिल्कुल ही जरूरत नहीं है। ऐसी कोई चीज इनमें अगर है जो कुरान में नहीं है, तो वह गलत ही होगी। क्योंकि जो भी सही है वह तो कुरान में है।\nऐसा कुरान की कसम खाकर उसने पुस्तकालय को आग लगा दी। पुस्तकालय इतना बड़ा था, कि कहते हैं कि छह महीने आग बुझने में लगे। और कहते हैं संसार की सबसे बड़ी संपदा नष्ट हो गई। उसके कारण उसके पहले का सारा इतिहास खो गया। लाखों बातें बहुमूल्य थीं, जो खो गयीं, जिनको शायद आदमी अभी भी नहीं खोज पाया है; जिनको शायद और लाखों वर्ष लगेंगे खोजने में। उनमें मनुष्य-जाति का सारा अतीत था। इस एक मूढ़ आदमी ने आग लगा दी। और मजा यह कि कुरान की कसम खाकर आग लगायी।\nतो मैंने उस बुढ़िया को कहा कि तू ठीक उसी खलीफा का अवतार मालूम होती है। मुसलमान है तू पक्की, हिंदू तो ज़रा भी नहीं। मगर हिंदू और मुसलमान में भेद कहां होता है! वे सब एक ही जैसे हैं। एक एक अति को पकड़ लेता है, दूसरा दूसरी अति को।\nइस युवक को मैंने कहा कि तूने फेंका, यह तो ज्यादती हो गयी। फेंकने का सवाल नहीं है।\nतुम पूछते होः शास्त्र और सिद्धांतों से छुटकारा कैसे हो? समझ स्वतंत्रता है--मात्र समझ। इतनी छोटी-सी बात तुम्हारी समझ में आ जाए, कि अगर तुम भूखे हो तो रोटी पकाने से काम चलेगा, पाकशास्त्र की पूजा करने से नहीं. . .। और मैं यह नहीं कह रहा हूं कि पाकशास्त्र को आग लगा दो। और अगर तुम प्यासे हो तो पानी से काम चलेगा। कोई वैज्ञानिक तुम्हें कागज पर पानी का फार्मूला लिख कर दे दे कि "एच०टू०ओ०' इसको तुम घोंटकर पी जाना, प्यास नहीं बुझेगी। और फार्मूला गलत नहीं था। फार्मूला ठीक ही था। लेकिन फार्मूलों से थोड़े ही प्यास बुझती है। एच०टू०ओ० के फार्मूले से न तो प्यास बुझती है, न उसमें नाव चला सकते हो, न पानी सींचकर झाड़ लगा सकते हो--उससे कुछ भी नहीं कर सकते, फिर भी सच है।\nशास्त्रों में जो लिखा है वह सच है, लेकिन तुम्हारे स्वांतः अनुभव के बिना उस सत्य की गवाही कौन है? शास्त्र पढ़ने से सत्य नहीं मिलता, सत्य को जान लेने से शास्त्र समझ में आते हैं। सत्य को जान लेने से सारे शास्त्र समझ में आ जाते हैं। जो पढ़े, वे भी समझ में आ जाते हैं, जो नहीं पढ़े, वे भी समझ में आ जाते हैं।\nमुझसे लोग पूछते हैं कि आप इतने संतों पर बोलते हैं, क्या आपने इन सबको पढ़ा? कौन झंझट में पड़ता है! मगर जो मुझे समझ में आ गया है, वह इन संतों के सिरों पर बिठा देता हूं। जो मुझे समझ में आ गया है, वही उनको समझ में आया था। अब समझ लो कि सुंदरदास अगर यहां मौजूद हों. . . कभी-कभी आते हैं देखने कि मेरी क्या हालत की जा रही है. . . अगर वे जिद भी करें कि मेरा यह मतलब नहीं, तो भी मैं मानने को राजी नहीं हूं। मेरा खुद का अनुभव है। यह अर्थ ऐसा ही होना चाहिए।\nतुमने प्रसिद्ध कहानी सुनी है, कि रामदास रामायण लिखते थे? खबर हनुमान को लग गई। खबर आयी कि बड़ी मीठी कथा कही जा रही है। तो सुनने आते थे, हनुमान भी छिपकर कंबल-वंबल ओढ़कर, पूंछ वगैरह को छिपाकर, भीड़ में बैठ जाते होंगे। अगर सुंदरदास भी बैठे हों, तुम थोड़े पहचानोगे कि किस ढंग से छिपे हैं, बैठे सुनते हैं। बड़े मस्त होते, मगन हो जाते। सीधे-सादे। कहानी बड़ी प्यारी चल रही थी। पुरानी याद्दाश्तें ताजी हो रही थीं। उन्होंने तो उस अनुभव को देखा ही था। उस सारी कथा में वे हिस्सेदार थे। उसको रामदास के मुंह से सुनकर चकित भी होते थे कि यह आदमी वहां था भी नहीं, इसको कुछ पता भी नहीं होना चाहिए, मगर ऐसे कह रहा है जैसे आंखों देखी बात कहता हो!\nमगर एक दिन झंझट हो गई। रामदास ने कहा कि हनुमान अशोक-वाटिका में गए और उन्होंने देखा कि चारों तरफ सफेद ही सफेद फूल खिले हैं। हनुमान ने कहा, यहां गलती कर रहा है यह आदमी। भूल ही गए कि हम यहां छिपे हुए बैठे हैं, पूंछ वगैरह को दबाए। कोई देख-दाख ले और झंझट हो जाए, शोरगुल मच जाए। खड़े हो गए। हनुमानजी ही तो ठहरे! कंबल-वंबल फेंक दिया, कहा कि बंद करो यह बकवास! अब तक तो ठीक चला, मगर फूल वहां लाल थे, सफेद नहीं थे। सुधार कर लो।\nलेकिन रामदास जैसे आदमी सुधार इत्यादि करने में मानते हैं? रामदास ने कहा, बैठ जाओ चुपचाप। ओढ़ो कंबल, छिपाओ पूंछ, बैठो अपनी जगह पर। तुमसे पूछ कौन रहा है? और जो मैंने कह दिया, सो कह दिया। फूल सफेद थे और सफेद ही रहेंगे, और सफेद ही लिखे जाएंगे।\nपर हनुमान ने कहाः यह हद हो गई! मैं हनुमान हूं। मैं गया था अशोक- वाटिका। मैंने देखे थे फूल। तुम वहां मौजूद नहीं थे। तुम चश्मदीद गवाह भी नहीं हो। सैकड़ों साल बीत गए कहानी हुए। अब तुम कहानी लिखने बैठो हो। और यह तो हद की बात हो गई कि तुम मुझसे कह रहे हो कि चुपचाप बैठ जाओ! बदलाहट करनी पड़ेगी।\nरामदास ने कहाः बदलाहट नहीं होने वाली। फूल सफेद थे और सफेद ही लिखे जाएंगे।\nझगड़ा यहां तक बढ़ गया, कि कहानी कहती है कि हनुमान ने कहाः तुम बैठो मेरे कंधे पर, मैं तुम्हें रामचंद्र जी के पास ले चलता हूं। सीता जी भी वहां मौजूद हैं। सीता जी भी बता देंगी कि फूल कैसे थे। और फिर रामचंद्र जी जो कह दें, वह तो मानोगे?\nरामदास ने कहाः अगर मेरी बात से मेल खाएगा तो जरूर मानूंगा। सत्य का जब अनुभव होता है तो उसके साथ स्वभावतः यह बात होती है। स्वतः प्रमाण होता है सत्य। मेरे से बात मेल खाएगी तो मान लूंगा। चला चलता हूं।\nहनुमान ने सारा मामला उपस्थित किया। राम ने कहाः हनुमान! एक तो तुम्हें वहां जाना नहीं था। तुम वहां क्या कर रहे थे? तुम्हें और कोई काम नहीं है? फिर गए थे तो चुपचाप बैठे रहते। यह शोभा देता है कि बीच में खड़े हो गए, सत्संग खंडित कर दिया। फिर यह बेचारे रामदास को इतनी दूर तक आना पड़ा। रामदास ठीक कहते हैं, फूल सफेद थे।\nहनुमान तो दंग हो गए। हनुमान ने कहाः यह तो हद हो गई! आप भी वहां नहीं थे। अन्याय की एक सीमा होती है! मैं गवाह हूं सिर्फ, और सीता गवाह हैं।\nसीता ने भी कहा कि हनुमान! तुम चुप ही रहो। और रामदास जो कहते हैं, ठीक ही कहते हैं। फूल सफेद थे।\nहनुमान ने कहाः मुझे इसका पूरा-पूरा ब्यौरा चाहिए कि यह क्यों ऐसी बात कही जा रही है।\nराम ने कहाः बात सीधी-साफ है हनुमान, तुम इतने क्रोध में थे, कि तुम्हारी आंखें खून से भरी थीं। इसलिए तुम्हें फूल लाल दिखाई पड़े थे। फूल सफेद ही थे। तुम पागल हो रहे थे। तुम विक्षिप्त थे। तुम होश में कहां थे! तुम्हारे भीतर आग की लपटें उठ रही थीं। तुम मरने-मारने को उतारू थे। तुम्हें फूल देखने की फुर्सत कहां थी। फिर तुम्हारी आंखों में खून झलक रहा था, उस खून की वजह से तुम्हें फूल लाल दिखाई पड़े थे। रामदास ठीक कहते हैं। फूल सफेद ही थे।\nएक जीवंत अनुभव हो, फिर सारे शास्त्र उसके साथ हो जाते हैं। फिर राम, कृष्ण, बुद्ध, महावीर, मुहम्मद, सब उसके साथ हो जाते हैं। होना ही पड़ेगा। उसके सिवाय कोई उपाय नहीं है।\nतो मुझसे जब कोई पूछता है कि क्या आप इन सब संतों को पढ़े हैं. . .? पढ़ने की कोई खास जरूरत नहीं है। एक नजर डाल लेता हूं कि इन्होंने क्या कहा है। फिर जो मुझे हुआ है, उसे कह देता हूं। ऐसा ही चाहता हूं कि एक दिन तुम्हारे जीवन में भी घटे। यह बात छोड़ने की नहीं है, यह बात समझने की भर है।\nशास्त्र छोड़ने नहीं हैं। मैंने कहां छोड़े? जितना सम्मान मैंने शास्त्रों को दिया है, किसी और ने दिया है? तो मैं कैसे कह सकता हूं तुमसे कि छोड़ दो? कुछ और कह रहा हूं। यह कह रहा हूं कि शास्त्रों से तब तक कोई भी तुम्हारा प्रयोजन सिद्ध होने वाला नहीं, जब तक तुम्हारी अपनी समाधि न लग जाए। समाधि को मूल्य देने के लिए कह रहा हूं कि शास्त्र छोड़ दो, नहीं तो तुम शास्त्र को ही पकड़े बैठे रहोगे, समाधि से चूकते चले जाओगे।\nमैंने सुना है, एक युवक ने अमरीका के बहुत बड़े करोड़पति, मॉर्गन के पास जाकर कहा, कि मैंने यह किताब लिखी है। यह किताब ऐसी अद्भुत है कि इसकी करोड़ों प्रतियां बिकेंगी और करोड़ों लोग लाभांवित होंगे। आप इसे छपवाएं। मॉर्गन ने पूछा, बिना किताब हाथ में लिए, कि इस किताब का नाम क्या है? तो उस युवक ने कहाः इस किताब का नाम है--"धन कमाने के सौ तरीके'। मॉर्गन ने नीचे से ऊपर तक युवक को देखा. . . फटी हालत। पूछा कि आए कैसे? बस से आए, कार से आए। आए कैसे?\nउसने कहाः पैदल आया।\n"ये कपड़े कब से नहीं धुले? भोजन कब से ठीक से नहीं मिला? "धन कमाने के सौ तरीके' किताब लिखी है, और यह हालत तुम्हारी! ले जाओ अपनी किताब! तुम्हारी किताब में होगा क्या?'\nउदास युवक, अपनी किताब लेकर चला गया। कोई पांच-सात दिन बाद, मॉर्गन घूमने निकला था शाम को, उसने देखा कि राह के किनारे खड़ा वह युवक भीख मांग रहा है। मॉर्गन ने कहाः मेरे भाई! जहां तक मुझे याद पड़ता है, तुम वही सज्जन हो जिन्होंने "धन कमाने के सौ तरीके' किताब लिखी है। क्या हुआ? भीख क्यों मांगने लगे? एक-आध तरीका अपनाते क्यों नहीं?\nउस युवक ने कहाः यह उसमें सौवां तरीका है। यह आखिरी तरीका है, जब और कोई तरकीब काम में न आए तो मैंने आखिरी तरीका. . . यही तो सौवां तरीका है उस किताब में। आपने किताब देखी ही नहीं। जब और निन्यानबे तरीके हार जाएं, तो यह सौवां तरीका है।\nइस दयनीय अवस्था को देखते हो? यही दयनीय अवस्था है लोगों की। कृष्ण उनके मुंह पर बैठे हैं, वेद की ऋचाएं उन्हें याद हैं, कुरान की आयतें दोहरा सकते हैं, तोतों की भांति। मगर तुम्हारी भीतर की संपदा की कोई खबर तो मिलती नहीं। भीतर घना अंधकार है, दीए की बातें हो रही हैं। लेकिन दीयों की बातों से कहीं अंधेरा मिटता है! काश, दीए की बातों से अंधेरे मिटते होते, तो कितना आसान होता जगत्, जीवन कितना सरल होता!\nजब मैं तुमसे कहता हूं शास्त्रों से मुक्ति ले लो, तो मेरा इतना ही अर्थ है कि ध्यान की तरफ मुड़ो। ज्ञान में शक्ति को मत नष्ट करो। कितना ही ज्ञान इकट्ठा कर लो, कुछ काम न आएगा। पहाड़-भर ज्ञान रत्ती-भर ध्यान के मुकाबले में किसी काम का नहीं है। रत्ती-भर ध्यान काफी है क्योंकि रत्ती-भर ध्यान आज नहीं कल पहाड़-भर ज्ञान बन जाएगा। और पहाड़-भर ज्ञान दो कौड़ी का है। मरोगे उसके नीचे दबकर। लाश दबेगी उसके नीचे, कब्र बनेगी उसके नीचे, और कुछ भी नहीं होगा।\nतुम पूछते होः शास्त्रों और सिद्धांतों से छुटकारा कैसे हो?\n"छुटकारा कैसे' का सवाल नहीं है। कोई विधि थोड़े ही करनी पड़ेगी, कोई अभ्यास थोड़े ही करना पड़ेगा। इतनी बात देखने की है, सिर्फ देखने की--इतनी दृष्टि, कि जो मेरा नहीं है, वह मुझे मुक्त नहीं कर सकेगा। मेरा अनुभव ही मेरी मुक्ति है। और अनुभव ध्यान से होगा। ज्ञान का कचरा मैं इकट्ठा भरता चला जाऊं, तो ध्यान का होना मुश्किल हो जाएगा। क्योंकि जितना तुम्हारे मन में विचार होंगे, उतना ही ध्यान मुश्किल हो जाएगा।\nध्यान का अर्थ है--निर्विचार। तो निर्विचार होने के लिए तो सारे विचार जाने दो --बाजार के भी, मंदिर-मस्जिद के भी, शास्त्र के भी--सब विचार जाने दो। जब चित्त बिल्कुल निर्विकार होगा, जब तुम जागोगे, तब तुम जानोगे, तब ज्ञान की ज्योति जलेगी। और उस ज्योति के प्रकाश में तुम पाओगे--सारे शास्त्र प्रमाणित हो गए।\nज्ञान से मुक्ति कठिन नहीं है, अत्यंत सरल है। शास्त्र से मुक्ति कोई साधना नहीं मांगती--सिर्फ सूझ, थोड़ी-सी समझ थोड़ी-सी आंख का खुलना। उधार काम नहीं आता, निजता में ही कुछ घटता है तो काम आता है। न तो तुम मेरी आंख से देख सकते हो, और न तुम मेरे पैर से चल सकते हो, न ही मेरा ध्यान तुम्हारा ध्यान बन सकता है न मेरी समाधि तुम्हारी समाधि बन सकती है। फिर मुझे सुनने से लाभ क्या? इतना ही लाभ है, कि जहां से ये शब्द आ रहे हैं, उस स्रोत को जगाने की तुम्हारे भीतर एक प्रबल कामना पैदा हो जाए। कृष्ण के शब्द सुनकर तुम्हारे भीतर एक अदम्य वासना जगे--कि ऐसी चेतना मेरे भीतर भी हो, जहां ऐसे फूल खिलते हैं। बुद्ध के साथ बैठकर तुम्हारे भीतर यह भाव जगे, उमगे, कि कब मेरे भीतर बुद्धत्व होगा।\nमैं अपना इशारा, तुम्हें चांद की तरफ उठा रहा हूं अंगुली, कि देखो चांद। मेरी अंगुली को मत पकड़ लेना। अंगुली शास्त्र है। अंगुली को जाने दो, चांद को देखो। चांद न मेरा है न तुम्हारा। न चांद किन्हीं अंगुलियों से बंधा है। न सुंदर अंगुलियां न कुरूप अंगुलियां, न ये अंगुलियां, न वे अंगुलियां। चांद सभी अंगुलियों से मुक्त है।\nसत्य कुरान, बाइबिल, वेद, धम्मपद--सबसे मुक्त है। और यद्यपि सारी अंगुलियां उसी सत्य की तरफ इशारा कर रही हैं, मगर अंगुलियों को मत पकड़ लेना।\nलोग बच्चों जैसे हैं, वे अंगुलियों को चूस रहे हैं। सोचते हैं, अंगुलियां चूसने से पोषण मिलेगा! उठाओ आंखें चांद की तरफ--पोषण बरस रहा है, अमृत बरस रहा है। खोलो आंखें चांद की तरफ। चांद से जुड़ो। चांद को उतरने दो तुम्हारे भीतर, झलकने दो तुम्हारे भीतर। और चांद झलक सके, इसके लिए अपने भीतर निर्विचार करो। अपने भीतर से धूल झाड़ो। दर्पण को साफ करो। मन का दर्पण साफ--अर्थात् ध्यान। मन के दर्पण में चांद का प्रतिबिंब बन गया--अर्थात् साक्षात्कार।\nप्रस्तुतकर्ता Mansa Anand पर 2:14:00 pm


Hindu Online - Daily Blogs, Posts, News, Views Compilation byaCommon Hindu (हिंदू): Jagran - Yahoo! India - गोडसे की चौथी कोशिश में हुई गांधीजी की हत्या\nJagran - Yahoo! India - गोडसे की चौथी कोशिश में हुई गांधीजी की हत्या\nराष्ट्रपिता महात्मा गांधी की हत्या के लिए प्रयास केवल 30 जनवरी 1948 को ही नहीं हुआ था बल्कि उससे पहले छह बार उन्हें मारने की कोशिश हुई थी। पांच बार के प्रयासों की जानकारी तो दस्तावेजों में दर्ज है लेकिन बिहार में हुए छठी कोशिश के बारे में कम लोग ही जानते हैं। यह प्रयास तब प्रकाश में आया है जब गांधीजी को बचाने वाले बत्तक मियां का परिवार मुश्किलों में घिरा है और बिहार सरकार उसे बचाने के लिए आगे आई है।\nहत्या के छह प्रयासों में से पांच इन्हीं स्वदेशियों द्वारा रचित थे, जबकि एक का षडयंत्र अंग्रेजों का था। पांच प्रचलित षडयंत्रों में से तीन में नाथूराम गोडसे शामिल था। हिन्दू महासभा के कार्यकर्ता के रूप में गोडसे का गांधी विरोध काफी दिनों से था। उसने मई सन् 1944 में गांधी के समक्ष पहला उग्र प्रदर्शन किया था। तब गांधीजी पंचगनी के दिलकुश बंगले में स्वास्थ्य लाभ कर रहे थे। उस समय नाथूराम गोडसे ने दो दर्जन युवकों के साथ वहां पहुंचकर पहले पूरे दिन विरोध प्रदर्शन किया, शाम को प्रार्थना सभा के मौके पर नारे लगाते हुए गांधीजी के पास पहुंचने की कोशिश की। वहां मौजूद लोगों द्वारा पकड़ लिए जाने से गोडसे की यह कोशिश सफल नहीं हो सकी। गोडसे का दूसरा प्रयास गांधीजी और जिन्ना की वार्ता के विरोध में था। सितंबर 1944 में जिन्ना से वार्ता के लिए मुंबई जा रहे गांधीजी को रोकने के लिए हिन्दू महासभा के कार्यकर्ता सेवाग्राम आश्रम पहुंचे थे, वहां पर उनकी कोशिश सफल नहीं हुई। इसी दौरान नारेबाजी करते गोडसे को आश्रम के लोगों ने पकड़ लिया, तब उसके पास एक बड़ा चाकू बरामद किया गया था। तीसरा प्रयास गांधीजी की हत्या से मात्र दस दिन पहले किया गया था। 20 जनवरी 1948 को दिल्ली के बिरला भवन में बम विस्फोट करके पहले अफरा-तफरी पैदा करने और उसके बाद गांधीजी को गोली मारने की योजना अंतिम क्षणों में रद दी गई। उस षडयंत्र में गोडसे सहित सात लोग शामिल थे।\n25 जून 1934 को सबसे पहले पुणे में गांधीजी के कार काफिले पर तब बम फेंका गया, जब वह एक बैठक को संबोधित करने जा रहे थे। इसके अतिरिक्त 29 जून 1946 को गांधी स्पेशल ट्रेन को दुर्घटनाग्रस्त करके गांधीजी की हत्या का प्रयास किया गया। अल्पज्ञात ताजा प्रकरण बिहार के चंपारण का है। तब चंपारण सत्याग्रह के दौरान महात्मा गांधी को नीलहे कोठी के अंग्रेज प्रबंधक ने दूध में जहर देकर मारने की कोशिश की थी। अंग्रेज अधिकारी के यहां रसोईए का काम करने वाले बत्तक मियां ने इस बारे में राष्ट्रपिता को इस बारे में सावधान कर दिया था। जबकि दूध में जहर मिलाने की जिम्मेदारी बत्तक मियां को ही सौंपी गई थी। मियां का निधन सन् 1957 में हो गया। अब उनके परिवारीजन बिहार में रहते हैं।


सावधान! रविवार की शाम भूलकर भी ना करें ये कार्य वरना सूर्यदेव होंगे क्रोधित news in hindi\nसावधान! रविवार की शाम भूलकर भी ना करें ये कार्य वरना सूर्यदेव होंगे क्रोधित\nप्रेषित समय :22:34:59 PM / Sat, Feb 17th, 2018\nहमारे हिन्दू समाज में हर दिन का कोई ना कोई महत्व होता है. हर दिन का किसी ना किसी भगवान से सम्बन्ध होता है. आज रविवार है और सभी जानते है कि रविवार के दिन सूर्यदेव की कृपा होती है. रविवार के दिन कुछ ऐसे काम हैं जिन्हें शाम के समय नहीं करना चाहिए. शास्त्रों के अनुसार अगर इन कामों को रविवार को शाम को किया जाएं तो उससे लक्ष्मी सहित सभी देवी-देवता मुंह मोड़ लेते हैं. आइए जानते है उन कामो के बारे में-\n-रविवार की शाम को कभी भी किसी की निंदा अथवा बुराई नहीं करनी चाहिए.\n-रविवार की शाम को पढ़ाई नहीं करनी चाहिए.\n-क्रोध मनुष्य का सबसे बड़ा दुश्मन है. क्रोध करने वाला स्वयं तो दुखी होता ही है साथ में आस-पास का माहौल भी बिगाड़ देता है. शाम के समय लक्ष्मी पृथ्वी का भ्रमण करने आती हैं और ऐसे में आप अशांत होंगे तो लक्ष्मी आप पर अपनी कृपा नहीं बरसाएंगी. अतः रविवार के दिन शाम के समय क्रोध करने से बचें.\n-रविवार की शाम को झाड़ू नहीं लगाना चाहिए. ऐसा करने से घर की सकारात्मक ऊर्जा बाहर चली जाती है और नकारात्मकता रह जाती है. इससे दरिद्रता का वास होता है.\n-रविवार को शाम के समय तुलसी पर जल नहीं चढ़ाना चाहिए और न ही उसके पत्ते तोड़ने चाहिए लेकिन दीपक अवश्य अर्पित करना चाहिए. इससे घर में सुख-समृद्धि का वास होता है.


रांची सर्राफा बाजार में सोना चांदी के दामों में आई भारी गिरावट, आज का मंडी भाव - Ranchi gold silver rate price today 27 April Gold and silver rise rates market mandi vegetable wholesale retail rates\nSmart News Team, Last updated: 27/04/2021 08:15 AM IST\nरांची सर्राफा बाजार में 27 अप्रैल को सोना व चांदी के भाव में कमी आने से लोगों के चेहरों पर खुशी झलकने लगी है. 27 अप्रैल को सोने की कीमत 240 रुपए प्रति दस ग्राम तक गिर गई जबकि चांदी के रेट में भी कमी दर्ज की गई.\nरांची में सोने व चांदी के भाव में 27 अप्रैल को दर्ज हुई गिरावट.\nसोने व चांदी की डिमांड कम होने से रांची सर्राफा बाजार में भाव गिर गए हैं. 27 अप्रैल को 24 कैरेट सोने की कीमत 240 रुपए प्रति दस ग्राम तक गिर गई जबकि चांदी के रेट गिरने से कारोबारी परेशान दिखाई दिए.\nरांची सर्राफा बाजार में आज सोने के भाव गिरावट के साथ खुले. जबकि चांदी 70300 पर रही. 24 कैरेट गोल्ड का भाव 240 रुपए प्रति 10 ग्राम गिरकर 48660 रुपए पर खुला. चांदी में प्रति किलो 560 रुपए गिरावट दर्ज की गई. सब्जी के दाम लगातार बढ़ रहे हैं जिससे टमाटर, आलू आम लोगों की पकड़ से दूर होता जा रहा है.\n24 कैरेट गोल्ड का रेट 48660 रुपए तोला पर खुला. चांदी 70300 रुपए प्रति किलोग्राम के दाम पर खुला है. शाम में सोना और चांदी किस रेट पर बंद होते हैं, इस पर निवेशकों की भी नजर बनी हुई है. इसी तरह से 22 कैरेट गोल्ड के दाम गिर जाने से ग्राहकों के चेहरे पर खुशी देखने को मिली. 22 कैरेट गोल्ड का दाम 220 रुपए प्रति दस ग्राम गिर गए है जिससे उसकी कीमत 44605 रुपए हो गई है. वहीं इन कीमतों से सर्राफा बाज़ार में बेचैनी देखने को मिल रही है.\nरांची के रिम्स में 20 दिन में तैयार होगा लिक्विड ऑक्सीजन प्लांट\n26/04/2021 10:39 PM IST\nCM सोरेन का ऐलान- स्वास्थ्यकर्मियों को मिलेगा 1 महीने का अतिरिक्त वेतन, ये है बजट\n26/04/2021 10:26 PM IST\nऑक्सीजन टैंक के पेंडिंग ऑर्डर को लेकर CM हेमंत सोरेन ने गुजरात के CM को लिख पत्र\nझारखंड BJP प्रदेश अध्यक्ष दीपक प्रकाश कोरोना संक्रमित, खुद को किया होम आइसोलेट\n26/04/2021 05:43 PM IST


तमिलनाडु के नीलगिरी जिले के कुन्नूर में सेना का हेलीकाप्टर क्रैश : हेलीकॉप्टर में चीफ ऑफ डिफेंस स्टाफ जनरल बिपिन रावत सहित कई अधिकारी थे - The Public World\nतमिलनाडु के नीलगिरी जिले के कुन्नूर में सेना का हेलीकाप्टर क्रैश : हेलीकॉप्टर में चीफ ऑफ डिफेंस स्टाफ जनरल बिपिन रावत सहित कई अधिकारी थे\nनई दिल्ली/नीलगिरी : मिडिया रिपोर्ट्स के अनुसार तमिलनाडु के नीलगिरी जिले के कुन्नूर में बुधवार को बड़ा हादसा होने की सूचना मिली है . सेना का एक हेलीकॉप्टर दुर्घटनाग्रस्त हो गया है . ताया जा रहा है कि CDS Bipin Rawat, उनकी पत्नी समेत 14 लोग सवार थे. अभी तक तीन लोंगों का रेस्क्यू किया गया है. वहीं दो शव बरामद हुए हैं. वायुसेना ने हादसे की जांच के आदेश दे दिए हैं. अब तक4शॉ बरामद किये गए हैं इसकी पुष्टि वायुसेना ने कि है. अभी तक सीडीएस जेनरल विपिन रावत के बारे में कुछ भी नहीं बताया गया है.\nमिडिया रिपोर्ट्स में कहा जा रहा है कि हेलीकॉप्टर में चीफ ऑफ डिफेंस स्टाफ जनरल बिपिन रावत समेत सेना के कई वरिष्ठ अधिकारी सवार थे . सभी एक कार्यक्रम में हिस्सा लेने के लिए जा रहे थे. हादसे के बाद तीन लोगों को बचाया चुका है जबकि तीन शव मिलने की खबर भी है . हालांकि अभी तक सेना की तरफ को किसी भी तरह की पुष्टि नहीं की गई है.\nबताया जाता है कि हेलीकॉप्टर में 14 लोग सवार थे और एक सीनियर अधिकारी भी शामिल थे. अभी तक सेना की तरफ को इस बात की जानकारी नहीं दी गई है कि कौन कौन इस हेलीकाप्टर में सवार थे और उनकी क्या स्थिति है .\nप्रियंका गांधी ने उत्तर प्रदेश के लिए कांग्रेस पार्टी का महिला घोषणापत्र जारी किया\nइसरो के पास छोटे द्वीप राज्यों को बाढ़ से बचाने की तकनीक : डॉ. जितेंद्र सिंह


Written by: अल्केश कुशवाहा, Updated: 13 मार्च, 2018 6:06 PM\nनई दिल्ली: बॉलीवुड के महानायक अमिताभ बच्चन की जयपुर में फिल्म 'ठग्स ऑफ हिंदोस्तान' के सेट पर तबीयत खराब होने की वजह से बी-टाउन काफी चिंतित दिखा. हर किसी ने उनके स्वस्थ होने की कामना की. मुंबई से चार्टेड प्लेन से रवाना होकर जयपुर पहुंचे डॉक्टर ने उनसे मिले. दिल्ली के संसद भवन से बाहर निकलते वक्त अमिताभ बच्चन की सेहत के बारे में पत्नी जया बच्चन ने बताया कि अमितजी की तबीयत ठीक है, उनके पीठ, कमर और गर्दन में दर्द है. कॉस्ट्यूम काफी हैवी है, इसलिए तकलीफ ज्यादा है. इसके अलावा वह ठीक हैं. हालांकि वह अभी आराम करेंगे.\n(यह भी पढ़ें)... NEWS FLASH: अगर PM पाक-साफ हैं, तो JPC से क्यों डरते हैं, दरअसल, चौकीदार ही चोर है : कांग्रेस प्रवक्ता रणदीप सिंह सुरजेवाला


Mirzapur Web Series ने जो बोया, वो वहां के युवक ने काटा ! - Mirzapur Web Series Controversy now Youth lost his job\nUpdated: 16 जनवरी, 2021 12:50 PM\nहम सभी को लगभग अपने शहर से प्यार होता है. हमारा बचपन जिसे हम दोबारा जीना चाहते हैं वहीं बीता रहता है. भले पढ़ाई-लिखाई या नौकरी की वजह से हम अपने शहर से दूर हो जाते हैं लेकिन भूल नहीं पाते. दिलवाले दुल्हनियां हो (DDLJ), स्वदेश हो या परदेश. ऐसी फिल्मों को देखकर हमें अपने शहर अपने गांव की याद जरूर आती है. बचपन में गाड़ियों के पीछे भागना, पड़ोस वाले दादाजी को चिढ़ाना या दोस्तों के साथ बिजली चले जाने पर छुप्पम छुपाई खेलना.\nऐसी यादों के साथ हम अपने शहर को अलविदा करते हैं और जिंदगी कोे चलाने के लिए निकल पड़ते हैं महानगरों की तरफ जहां रोजी-रोटी कमा सकें. इस दौर में नौकरी मिलना कितना मुश्किल है यह हम सब से छिपा नहीं है. नामुमकिन तो नहीं कहेंगे लेकिन आसान भी नहीं कहेंगे.\nMirzapur शहर की खूबियां Web Series पर भारी पड़ेंगी\nएक युवक जिसका नाम दीपू प्रजापति शॉर्टलिस्ट होने के बाद अपने शहर Mirzapur से कामयाबी के सपने लिए मायानगरी मुंबई में कदम रखता है. वह एक रेस्ट्रों के मैनेजर से मिलता है. जहां बायोडाटा देखने के बाद मैनेजर ने दीपू से पूछा कि क्या तुम मिर्जापुर के रहने वाले हो...जबाव में दीपू ने कहा जी सर, मैं यहीं का रहने वाला हूं. इस पर मैनेजर ने कहा कि, ‘मिर्जापुर के लोग तो गुंडा-बदमाश होते हैं, तुम यहां क्या कर रहे हो जाओ गुंडागिर्दी करो’.\nइसके बाद दीपू को इंटरव्यू वाले कमरे से बाहर कर दिया गया. थोड़ी देर बाद एक आदमी बाहर आया और बोला कि तुम्हारे लिए यहां कोई जगह नहीं है. फिलहाल दीपू ने इस सीरीज के निर्माता-निर्देशक के खिलाफ पुलिस में शिकायत दर्ज करवाई है. तो क्या इस शहर के लोगों को इस वजह से बेरोज़गारी झेलनी पड़ेगी. सवाल यह है कि निर्माता-निर्देशक क्या सोचकर किसी भी शहर की छवि खराब करते हैं. अगर आप नेट (Internet) पर मिर्जापुर के बारे में सर्च करते हैं तो सीरीज सबसे पहले दिखाई देती है. जबकि इस शहर का मिजाज सीरीज से परे है.\nमैंने अपने कई दोस्तों को देखा है जो अपने शहर का नाम लेने से झिझकते हैं. जैसे पूर्वांचल के किसी जिले से हैं तो दिल्ली वालों के लखनऊ बता दिया. क्योंकि सही जगह का नाम बताते ही सामने वाला कहता है अच्छा वहां से हो, अरे वहां तो बहुत क्राइम (Crime) है या फिर वहां के लोग तो बड़े वो होते हैं. अब भला कौन समझाए कि क्राइम करने वाले जगह नहीं देखते हैं.\nइस मामले में बात करने पर मिर्जापुर के सुरेश सिंह कहते हैं कि हमारे शहर के लोगों का बस यह डर है कि भविष्य में 15 या 20 साल बाद जब कोई इस शहर के बारे में जानना चाहेगा तो उसके सामने इस Web Series के हिंसक दृश्य आएंगे ना कि विंध्यासिनी देवी के बारे में. धीरे-धीरे मिर्जापुर की पूरी छवि बदल जाएगी. क्योंकि यह नेट का जमाना है. जिससे यहां का इतिहास, प्रकृति और तमाम अच्छाइयों के बारे में लोग अनजान न रह जाएं. सवाल ये भी है कि जब इस सीरीज का सीजन 1 रिलीज हुआ तभी लोगों ने एक साथ मिलकर इसका विरोध क्यों नहीं किया. कुछ ने विरोध जताया भी तो सिर्फ फेसबुक पर.\nवहीं युवा पीढ़ी ने इसे अपने शान से भी जोड़ लिया, हम तो मिर्जापुर के रहने वाले हैं. अब युवाओं ने मुन्ना त्रिपाठी वाला स्टाइल अपना लिया जिसमें मुन्ना वाला चश्मा खूब बिका. अब यह समझाने की ज़िम्मेदारी घरवालों पर आ गई कि भईया हर कोई गुड्डू पंडित नहीं हो सकता. आदर्श मानना है तो मिर्जापुर के रहने वाले प्रो.पंजाब सिंह को मानो जो बनारस हिंदू विश्वविद्यालय के पूर्व कुलपति हैं.\nहालांकि मिर्जापुर2आने के बाद पूर्व केंद्रीय मंत्री और सांसद अनुप्रिया पटेल ने ट्वीट कर सीरीज के निर्माता-निर्देशक के खिलाफ अपनी नाराज़गी जाहिर थी. मिर्ज़ापुर सीरीज में हिंसा और जातीय भेदभाव को बढ़ावा दिया गया है. मिर्ज़ापुर के सांसद होने के नाते हम इस सीरीज पर कार्रवाई करने की मांग करते हैं. वेब सीरीज के जरिए हमारे जनपद को बदनाम करने की साजिश रची जा रही है.\nपर्यटन, वनसंपदा और धार्मिक स्थल हैं मिर्जापुर की पहचान\nमिर्जापुर को परिभाषित करें तो मिर्जा मतलब लक्ष्मी माना जाता है. इसे लक्ष्मी का नगर कहा जाता था. वहीं भारत का अंतर्राष्ट्रीय मानक समय भी अमरावती चौराहे के स्थान से लिया गया है.\nमिर्जापुर में मां विंध्यवासिनी के दर्शन करने के लिए हर साल करोड़ों श्रद्धालु आते हैं. पूरे भारत में विंध्याचल धाम काफी प्रसिद्ध है. यहां गंगा पहली बार विंध्यपर्वत को छूती हैं. वहीं मान्यता है कि भगवान राम ने यहां शिवलिंग की भी स्थापना की थी. यहां चुनार महल, सीताकुंड, लाल भैरव मंदिर, मोती तालाब, टांडा जलप्रपात, विल्डमफॉल, रामेश्वर, घंटाघर और देवरहा बाबा आश्रम पर्यटकों के लिए आकर्षण का केंद्र है.\nवाटरफॉल और गुलाबी पत्थर\nयूपी में सबसे अधिक वाटरफॉल मिर्जापुर में है. मिर्जापुर के पत्थर जो गुलाबी पत्थर के नाम से जाना जाता है जो अहरौरा से निकलते हैं. जिनका इस्तेमाल बड़े-बड़े इमारतें बनाने में किया जाता है. कहा जाता है कि राष्ट्रपति भवन में गुलाबी पत्थर लगाए गए हैं. साथ ही अयोध्या राम मंदिर निर्माण में भी गुलाबी पत्थर का इस्तेमाल किया जाएगा. इसके अलावा यहां अहरौरा जलाशय में एक अशोक स्तम्भ भी मिला था.\nव्यापार में नंबर एक\nव्यापारिक दृष्टिकोण इसका इतिहास काफी मजबूत रहा है. यहां पर बड़ा बंदरगाह था. अंग्रेज यहां पर कालीन और लाख का व्यापार करते थे. कालीन की शुरुआत भी यहीं से हुई थी. कभी मिर्जापुर में लाख बनाने का काम और पीतल का बिज़नेस यूपी में नंबर एक पर हुआ करता था. ओझला पुल के बारे में कहा जाता है कि एक व्यापारी ने अपनी एक दिन की कमाई से बनवा दिया था. सोचिए यह शहर कितना समृद्ध हुआ करता था.\nयहां आपसी भाईचारा और सौहार्द कायम है. ऐसी कोई घटना नहीं हुई जिससे लगे कि वह मिर्जापुर में दिखाया गया है. हालांकि फूलन देवी यहां से सांसद थीं लेकिन हालात ऐसे कभी नहीं थे. निर्माता-निर्देशक को अब यह समझना होगा कि, किसी शहर के नाम पर वेब सीरीज बनाना हो तो काल्पनिक लिख भर देने से काम नहीं चलने वाला. अब सीजन2के बाद Mirzapur Web Series3में क्या देखने को मिलेगा ये तो बाद में ही पता चलेगा.\n#मिर्जापुर वेब सीरीज, #मिर्जापुर3रिलीज डेट, #मिर्जापुर वेब सीरीज मुन्ना भैया, Mirzapur, Mirzapur Web Series, Mirzapur Series


बालों की ऐसे करेंगे केयर तो दिखेंगे सबसे अलग, जानें कैसे ? - Hindi Samachar : Latest News in Hindi, Breaking News in Hindi\nबालों की ऐसे करेंगे केयर तो दिखेंगे सबसे अलग, जानें कैसे ?\nमौसम चाहे कोई भी हो, बालों को हमेशा देखभाल की ज़रूरत होती है। गर्मियों में बालों को पसीने और धूल-मिट्टी से कैसे बचाएं, जानें सखी से।\nगर्मियों में नियमित हेयरकट लेते रहें। इस मौसम बालों को ज़रा भी लंबा न होने दें क्योंकि छोटे बालों की आसानी से देखभाल की जा सकती है। इन्हें वॉश करना भी बेहद आसान हो जाता है। ज्य़ादातर पुरुष बालों में थोड़ी-थोड़ी देर में पानी लगाते रहते हैं ताकि वे सेट हो सकें। पानी की जगह जेल या हेयरस्पे्र का इस्तेमाल करें। धूप से बचाव के लिए कैप पहनें। लंबे बाल रखने का मन हो तो उन्हें रोज़ाना वॉश करें और पूरी तरह से बाल सूख जाने पर ही घर से निकलें। एक्सपर्ट के अनुसार, गर्दन की ओर बाल अनइवन दिखें तो समझें कि हेयरकट लेने का समय आ गया है।\nरोज़ाना तरह-तरह की स्टाइलिंग के कारण बाल रूखे व बेजान हो जाते हैं। कारण है स्टाइलिंग उपकरणों का ज्य़ादा इस्तेमाल करना। हो सके तो गर्मियों में ब्लो ड्रायर और फ्लैट टूल का इस्तेमाल न करें। गर्मियों में पसीने के कारण अकसर हमारे बाल गीले रहते हैं। ऐसे में इन उपकरणों का इस्तेमाल करने से बाल अच्छी तरह सेट नहीं हो पाते। इन्हें सही तरह से सेट करना चाहते हैं तो रोज़ाना माइल्ड शैंपू से धोएं। इसके बाद बालों की कंडिशनिंग भी ज़रूर करें। बाद में हेयर सीरम का इस्तेमाल करें। मेंस स्टाइलिंग एक्सपर्ट निक्की बताते हैं कि शैंपू को हमेशा पानी में घोलकर इस्तेमाल करें। कभी शैंपू को डायरेक्ट बालों में अप्लाई करने की गलती न करें।\nबारिश में भीगने के बाद या स्विमिंग करने के दौरान बालों को बेहद नुकसान पहुंचता है। पूल में क्लोरीनयुक्त पानी से भी बाल अधिक रूखे और बेजान होकर टूटने लगते हैं। इसलिए इस मौसम में अगर पूल पार्टी या स्विमिंग करने का मन हो तो बालों को अच्छी तरह कवर करके ही तैराकी का मज़ा लें। ऐसा करने से बालों में नमी बरकरार रहेगी। मानसून सीज़न में बालों को हमेशा भीगने से बचाएं और भीग जाएं तो अच्छी तरह सुखाएं।\nअगर बालों को स्वस्थ व आकर्षक बनाना चाहते हैं तो इनकी ऑयलिंग भी ज़रूरी है। एक्सपर्ट दीपा शर्मा बताती हैं कि इसके लिए तेल को सिर धोने से पहले लगाएं न कि बाद में। बाद में तेल लगाने से धूल-मिट्टी के कण बालों में चिपक जाते हैं। इसलिए अच्छा तरीका है- आधे घंटे पहले बालों में ऑयलिंग करते हुए धीरे-धीरे हेड मसाज करें। सप्ताह में दो से तीन दिन तेल मालिश करें, इससे बालों को पोषण मिलता है।


किसान आंदोलन के नौ माह (दो): युवाओं की भागीदारी और उसके मायने\n26 अगस्त यानि कल किसान आंदोलन के9महीने पूरे हो जाएंगे। इस किसान आंदोलन की ऐतिहासिकता और विशेषताओं के बारे में काफी कुछ लिखा जा चुका है – लिखा जाएगा। इसमें इसके विरोधियों को भी कोई संदेह नहीं है कि यह आंदोलन मानव जाति के संघर्षों की सूची में प्रमुखता के साथ दर्ज होगा। अनेक भाषाओं में इस पर किताबें लिखी जाएंगी। अगली बीसियों बरस दुनिया भर के विश्वविद्यालय बिजनेस मैनेजमेंट, मानव संसाधन (ह्यूमन रिसोर्स) प्रबंधन और बाकी विषयों पर भी इस आंदोलन को अपनी पाठ्य पुस्तकों का हिस्सा बनाएंगे। हजारों पीएचडियां इसके प्रबंधन और असर को लेकर होंगी यह तय है।\nमगर न जाने क्यों ऐसा लगता है कि इस सारे शोरशराबे और आश्वस्ति भरे जंग के नगाड़ों के बीच इसकी एक असाधारण खूबी उतनी रेखांकित नहीं की गयी जितनी वह मौलिक और महत्वपूर्ण है। यह विशेषता है इस किसान आंदोलन में युवक युवतियों की हिस्सेदारी। गाते बजाते, हर बॉर्डर पर एक कोने से दूसरे कोने तक ढपलियाँ बजाकर नारों से आसमान गुंजाते युवक युवतियां इस आंदोलन की धड़कन हैं। वे सिर्फ उत्सवी और उत्साही माहौल बनाने के काम में ही नहीं लगे। बिना किसी के कहे वे उस मोर्चे पर भी डटे हैं जिसने इस असाधारण संघर्ष को स्वर और स्वीकार्यता प्रदान की है।\nआंदोलन के पहले दिन से ही मोदी गिरोह और उसका गोदी (सही शब्द होगा भांड़) मीडिया इसे अनदेखा करके उपेक्षा की मौत मारने के इरादे से खामोश रहा। न कहीं कोई खबर, न कहीं कोई लाइव या क्लिपिंग दिखाई। उसे लगा कि उसके कवरेज के बिना यह आंदोलन सिमट कर रह जाएगा। जब यह शकुनि दांव नहीं चला तो वह दुःशासन दांव पर आ गया ; आंदोलन को बदनाम करने में जुट गया। इन दोनों ही दांवों का मुकाबला करने वाली इन्हीं युवक और युवतियों की टीम थी जिसने अपने अपने लैपटॉप और एंड्रॉइड मोबाइल्स को अस्त्र और शस्त्र बनाया।\nआंदोलन की खबरों को दुनिया भर में फैलाया। अपने अपने मोबाइल हाथ में पकड़े पकड़े लाइव करते हुए इस की गर्माहट से देश और दुनिया में दूर बैठे इंसानों को गरमाया। सरकार के भांड़ मीडिया और सचमुच के चिंदीचोरों की आईटी सेल के झूठ में पलीता लगाकर सच की मशाल को सुलगाया। बिना किसी अतिशयोक्ति के कहा जा सकता है कि इन युवक युवतियों का यह आक्रामक अभियान मौजूदा किसान आंदोलन की दीर्घायुता की कैलोरी ही नहीं प्रोटीन भी था, वह प्रोटीन जो जीवन का आधार और पर्याय है। आज यदि देश भर में किसान आंदोलन के प्रति हमदर्दी और एकजुटता का भाव है, दुनिया के अनेक देशों की संसदों में इसे लेकर चर्चा हो रही है तो उसके पीछे यह डिजिटल अभियान है – जिसकी रीढ़ और भुजाएं ही नहीं जिसका मस्तिष्क भी ये युवक युवतियां हैं।\nइनका चीजों को रखने का अंदाज, मुद्दों का सूत्रीकरण – आर्टिकुलेशन – कमाल का था ; वे सिर्फ कारपोरेट कठपुतली मोदी गिरोह और आरएसएस की आईटी सेल के दुष्प्रचार का तथ्यों और जानकारियों, फोटो और वीडियोज के साथ खण्डन भर ही नहीं करते थे, उनके नैरेटिव के खिलाफ एक काउंटर नैरेटिव भी बनाते थे। किसानों की मांगों के औचित्य और उन मांगों की देश तथा मानवता के हित वाली विशेषताओं का मंडन भी करते थे। तीन कृषि कानूनों के वास्तविक कॉरपोरेट परस्त जनविरोधी चरित्र को बेपर्दा करने में इस अभियान ने बेमिसाल भूमिका निबाही। यह कहना कतई बढ़ा चढ़ाकर कहा जाना नहीं होगा कि डिजिटल मीडिया और इंटरनेट उपकरणों का जितना कारगर, प्रभावी इस्तेमाल इस किसान आंदोलन में हुआ है उतना 2010 में ट्यूनीशिया से शुरू हुयी अरब स्प्रिंग में भी नहीं हुआ था।\nइस आंदोलन और उसके साथ खड़े हुए युवाओं ने भाजपा के ब्रह्मास्त्र आईटी सेल और पाले पोसे कारपोरेट मीडिया के जरिये किये जाने वाले दुष्प्रचार और उसके जरिये उगाई जाने वाली नफरती भक्तों की खरपतवार की जड़ों में भी, काफी हद तक, मट्ठा डाला है।\nध्यान रहे कि भारतीय जनता पार्टी और उसके रिमोट का कंट्रोलधारी आरएसएस और कारपोरेट के गठबंधन वाले मौजूदा निजाम की दो जानी पहचानी धूर्ततायें हैं। एक तो यह कि इसने बड़ी तादाद में भारत में रहने वाले – खासकर सवर्ण मध्यमवर्गी – मनुष्यों को उनके प्रेम, स्नेह, संवेदना और जिज्ञासा तथा प्रश्नाकुलता के स्वाभाविक मानवीय गुणों से वंचित कर दिया है। उन्हें नफरती चिंटू में तब्दील करके रख दिया है। देश के किसानों के ऐतिहासिक आंदोलन को लेकर संघी आईटी सेल के जरिये अपने ही देश के किसानों के खिलाफ इनका जहरीला कुत्सा अभियान इसी की मिसाल है। इस झूठे प्रचार को ताबड़तोड़ शेयर और फॉरवर्ड करने वाले व्हाट्सएप्प यूनिवर्सिटी से दीक्षित जो शृंगाल-वृन्द हैं इसे अडानी-अम्बानी या अमरीकी कम्पनियां धेला भर भी नहीं देतीं। इनमें से ज्यादातर को तीनों कृषि क़ानून तो दूर क से किसान और ख से खेती भी नहीं पता । इनमें से दो तिहाई से ज्यादा ऐसे हैं जिनकी नौकरियाँ खाई जा चुकी हैं , आमदनी घट चुकी है और घर में रोजगार के इन्तजार में मोबाइल पर सन्नद्ध आईटी सेल के मेसेजेस को फॉरवर्ड और कट-पेस्ट करते जवान बेटे और बेटियां हैं फिर भी ये किसानों के खिलाफ अल्लम-गल्लम बोले जा रहे थे। इनके बड़े हिस्से को किसान आंदोलन के साथ खड़े हुए युवक-युवतियों ने हिलाया है, उनके एक हिस्से को होश में लाया है।\nकौन थे ये युवक-युवतियां? क्या सिर्फ किसानों के बेटे थे? क्या अपने-अपने अभिभावकों के साथ गाँव से दिल्ली आये किसानों के बेटे और बेटियां थे ?\nनहीं !! निस्संदेह इनमें एक अच्छी खासी संख्या अपने किसान माँ-पिताओं के साथ आये यौवन की थी, मगर वे भी अब उतने देहाती नहीं बचे थे। उन सहित, उनके साथ इनमें रोजगार न मिलने के चलते खेती किसानी करने वाले युवाओं से लेकर कालेज, यूनिवर्सिटी और आईआईटीज में पढ़ने वाले विद्यार्थी शामिल थे/हैं। इन युवाओं में अच्छा खासा हिस्सा उन शहरियों का है जिनकी दो या तीन पीढ़ियों ने खेत सिर्फ फिल्मों में देखे हैं। जिन्हें मेढ़ और बाड़ का फर्क नहीं मालूम। मगर इस आंदोलन ने उन्हें किसानी और खेती का महत्त्व समझा दिया है। ये सब – युवक और युवतियां – इस आंदोलन में सिर्फ एकजुटता दिखाने नहीं आये थे, वे पूरी ऊर्जा और नयी नयी पहलों के साथ शिरकत कर रहे थे/हैं। वे सिर्फ इसलिए इस आंदोलन के साथ नहीं थे कि उन्हें लगा कि बेचारे किसानों की दशा बहुत खराब है, कि बेचारे किसान आत्महत्या कर रहे हैं इसलिए उनकी लड़ाई का साथ देना चाहिए।\nवे पूरी तरह से संतुष्ट होकर इस आंदोलन के साथ थे/हैं कि कार्पोरेटी उदारीकरण और साम्राज्यवादी वैश्वीकरण के जिस मगरमच्छ में उनकी शिक्षा छीनी है, उनकी रोजगार संभावनायें समाप्त की हैं ; अब वही मगरमच्छ भेड़िया बनकर तीन कृषि कानूनों का त्रिपुण्ड माथे पर लगाये, अमरीकी बहुराष्ट्रीय कंपनियों के हितसाधन का जनेऊ पहन खेती किसानी का शिकार करने का धावा बोल रहा है। उन्हें लगा कि यह लड़ाई दरअसल प्रकारांतर में खुद उनकी लड़ाई है। उन्हें लगा कि अगर खेती किसानी भी निबट गयी तो मंझधार इतनी तीखी और गहरी हो जाएगी कि किनारे पहुंचकर लंगर डालने तक की जगह नहीं बचेगी।\nयही इस आंदोलन की सबसे बड़ी खासियत है कि इसने हर विवेकवान हिन्दुस्तानी को झकझोर कर रख दिया। हर समझदार और अब तक भक्त बनने से बचे रहे भारतीयों (कई भक्तों को भी) को किसानों के इस आंदोलन के पक्ष में खड़ा कर दिया। युवतर भागीदारी इस संघर्ष को – किसी भी संघर्ष को – नया डायनेमिज्म देती है। उसकी गतिशीलता और पहुँच, ताजगी और आक्रामकता को बढ़ाती ही है। मगर सबसे ज्यादा उस भरम को तोड़ती है जो इन दिनों युवाओं के भटक जाने की विरुदावली गाते गाते अपना गला बिठा चुका है। एक खासा बड़ा हिस्सा है – खासकर मध्यमवर्गी परिवारों के अभिभावकों का – जिसका यह मानना है कि आज की युवा पीढ़ी नेटफ्लिक्स और अमेज़ॉन प्राइम का पासवर्ड, डेटिंग (जिसे वे गलत मानते हैं) का कोडवर्ड और उनके एटीएम की दुश्मन बनकर रह गयी है।\nपंजाब और काफी कुछ हरियाणा के युवाओं के बारे में तो उनकी सारी समझदारी का आधार “उड़ता पंजाब” फिल्म में दिखाई गयी अन्यथा प्रासंगिक कहानी है। जो भी ऐसा मानते हैं वे दरअसल हताश और हतप्रभ, स्तब्ध और घबराये युवा मन को ज़रा सा भी नहीं जानते। बहरहाल इनसे हाथ जोड़कर अनुरोध है कि वे इस युवा – कमाल के मेधावी और उद्यमी युवा – के मन में झाँके, उसमें चल रही पीड़ा की हिलोरों को आंकें , उसकी बेचैनी को अपना मानकर उसे दर्पण समझकर उसमें उसकी विवशताओं की गहराई को नापें। खैर, जब तक वे ऐसा करें तब तक यह तो साबित हो ही चुका है कि इस किसान आंदोलन ने युवाओं के बारे में इन सब बेतुकी धारणाओं और प्रायोजित दुराग्रही आम राय – मैन्यूफैक्चर्ड कन्सेंट – को तोड़ा है। हाल के समय की यह बड़ी उपलब्धि है।\nहालांकि इस किसान आंदोलन के पहले ही जेएनयू स्टूडेंट्स यूनियन के नेतृत्व में चली कठिन लड़ाई, जामिया मिलिया इस्लामिया और हैदराबाद सेंट्रल यूनिवर्सिटी, कोलकता की प्रेसीडेंसी और बंगाल की जादवपुर यूनिवर्सिटी के छात्र-छात्राओं के सचमुच के संग्राम यह दिखा चुके थे कि (अ) कैरियरिज्म के विषाणुओं के हमले (ब) व्यक्तिपरकता और आत्मकेन्द्रियता पनपाने के लिए किये गए सटोरिया और दरबारी पूँजीवाद के सारे धतकरमों (स) हिन्दुत्व और उसके विलोमों के अब तक के हासिल नागरिक मूल्यों के सफाये के लिए किये गए धुंआधार आक्रमण (रेडियो एक्टिव क्रिटिकलिटी) के बावजूद भारत (और उसकी तरह के अन्य अविकसित और विकासशील देशों) के युवक – युवतियों में विवेक बाकी है – संघर्षशीलता शेष है – कि वे असमय खारिज होने या कबाड़ में बदलने के लिए तैयार नहीं है, कि वे अपने सपनों की दुनिया गढ़ने के लिए तत्पर हैं और जरूरी हो तो उसे गढ़ते हुए हर संभव कुर्बानी देने के लिए तैयार हैं।\nइस अबका जोड़ यदि एक तरफ हुक्मरानों की घबराहट बढ़ाता है तो दूसरी तरफ देश भर के छात्र युवाओं को रास्ता भी दिखाता है। इसके अनेक आयाम हैं मगर यहां सारे पहलुओं पर चर्चा करना मुश्किल होगा, इसलिए फिलहाल कुछ महत्वपूर्ण और निर्णायक बिंदु ही लेते हैं।\nइस किसान आंदोलन और उसमें हुयी युवतर भागीदारी ने बताया है कि सब कुछ ख़त्म नहीं हुआ। कि प्रतिरोध की गुंजाइशें अभी बाकी हैं, कि सिर्फ परिणामों से लड़ना ही नियति नहीं है कारणों से – मतलब नीतियों से – लड़ना और अपनी जीत तक अड़ना अभी भी संभव है। कि संघर्ष की अवधि उसकी समय सीमा नहीं होती उसकी असली शक्ति उसकी निरंतरता में होती है ।\nइस किसान आंदोलन ने इनके अलावा जो और सबक दिए हैं उनमें से एक है साझी मांगों को चुनकर अधिकतम संभव व्यापकतम एकता बनाना जरूरी है, कि इन साझी मांगों के इर्दगिर्द जो भी इन मुद्दों पर राजी हैं उन्हें इकट्ठा किया जाना वक़्त की जरूरत है। ठीक वैसे जैसे गाँव की आग बुझाते हैं – पीने का पानी, कुंए, हैंडपम्प का पानी, पोखर, तालाब का पानी और जहां जैसा वैसा उजला पानी, कम उजला और कभी गंदला पानी भी लाते और जुटाते हैं। लाना और जुटाना होगा। इसी के साथ, इसके बाद नहीं, इसी के साथ लड़ना होगा इस भारत विरोधी हिंदुत्व के पालनहार कारपोरेट से – वैसे ही जैसे3कृषि कानूनों के खिलाफ किसान और4लेबर कोड के खिलाफ मजदूर डटे हैं। इसी दौरान मनु को देश निकाला देने के लिए विशेष जिद के साथ लड़ना होगा। यह लड़ाई बाद में फुर्सत से, अलग से नहीं लड़ी जाएगी। एक साथ लड़ी जायेगी। और यह भी कि यह लड़ाई समाज में ही नहीं लड़ी जाएगी – यह घर, परिवार और अपने खुद के भीतर भी लड़ी जाएगी। भगतसिंह के वारिस हिन्दुस्तानी युवाओं को यह सब करना होगा।\nकिसान आंदोलन में हर फिरके, हर सम्प्रदाय, हर सामाजिक समूह की भागीदारी ने बताया है कि ; यस इट्स पॉसिबल – यह संभव है। पूरी तरह मुमकिन है ; अपरिहार्य और अनिवार्य है जनता की जीत – क्योंकि इतिहास हादसों के नहीं सृजन और निर्माणों के होते हैं। और यह भी बताया है कि जीत का इंतज़ार करना ठीक नहीं, उसे पाने के लिए यथासंभव कोशिशें करना ही एकमात्र रास्ता है।\nPrevious articleहिंदी रंग आलोचना के शिखर पुरुष नेमिचन्द्र जैन की रचनावली का प्रकाशन एक ऐतिहासिक घटना\nNext articleजंतर-मंतर पर मुस्लिम विरोधी नारा लगाने वालों में शामिल एक और शख्स गिरफ्तार


छिंदवाड़ा छवि: खुदरा पर 'कमल' से लड़ाई में कमल ने ही साख बचाई\nवह अपने लोकसभा क्षेत्र का बहुत खास ख्याल रखते हैं, इतना ज्यादा कि मध्य प्रदेश में उसे 'केंद्र शासित जगह' कहा जाता है। अपने संसदीय क्षेत्र का खास ख्याल रखने की वजह से कई बार उन्हें अपनों की झिड़की भी सुननी पड़ती है। एक बार मंत्रिमंडल की बैठक के दौरान उन्होंने छिंदवाड़ा से जुड़ा कोई मसला उठाया तो तत्कालीन वित्त मंत्री प्रणव मुखर्जी को उन्हें यह कहना पड़ा था कि यह छिंदवाड़ा के स्थानीय निकाय की बैठक नहीं बल्कि केंद्रीय मंत्रिमंडल की बैठक है।\nआदिति फडणीस / December 14, 2012\nबहु-ब्रांड खुदरा में प्रत्यक्ष विदेशी निवेश (एफडीआई) के मसले पर पिछले दिनों संसद में बहुत गहमा-गहमी हुई। इस पर संसद के दोनों सदनों में जोरदार बहस हुई। दिग्गज नेताओं ने इसके पक्ष और विपक्ष में एक से बढ़कर एक तर्क पेश किए। इसी सिलसिले में अखिल भारतीय अन्ना द्रविड़ मुन्नेत्र कषगम (अन्नाद्रमुक) के नेता और राज्यसभा सांसद वी मैत्रेयन बहुब्रांड खुदरा में एफडीआई की खामियां गिना रहे थे। मैत्रेयन ने सरकार पर निशाना साधते हुए कहा कि सरकार बहुत बड़ी गलती करने जा रही है। हालांकि बहस के दौरान अपने भाषण में सरकार पर कटाक्ष करते हुए बहस के नतीजे के निचोड़ पर यही कहा, 'आनंद शर्मा हार गए लेकिन कमलनाथ जीत गए।' उनका इशारा साफ तौर पर यही था कि वाणिज्य मंत्री जहां हारे वहीं संसदीय कार्यमंत्री को जीत मिली।\nजाहिर है इस टिप्पणी के बाद दोनों मंत्रियों के चेहरों के हावभाव अलग नजर आने थे और ऐसा हुआ भी। एक ओर जहां वाणिज्य एवं उद्योग मंत्री आनंद शर्मा ने उनके बयान पर उदासी भरी मुस्कान से जवाब दिया जबकि संसदीय कार्य मंत्री कमलनाथ अपनी खुशी पर काबू नहीं रख सके। उन्होंने शालीन दिखने की भरसक कोशिश की लेकिन अपनी इस कवायद में वह बुरी तरह नाकाम रहे और फिर वह किसी पॉप स्टार की मानिंद अकड़ में सदन से बाहर निकले, जहां उनके साथी उनकी पीठ थपथपा रहे थे और उनसे हाथ मिलाने को आतुर नजर आ रहे थे।\nएक संवाददाता ने उनसे सवाल किया कि वह सुबह कितने बजे सोकर उठते हैं? उन्होंने जवाब दिया, 'मुझसे यह पूछिए कि मैं रात को सोता कितने बजे हूं?' पिछले हफ्ते उनका अधिकांश वक्त भाग-दौड़ और जोड़-तोड़ में ही बीता। कमलनाथ उन लोगों से फोन पर बातचीत से लेकर व्यक्तिगत रूप से मेल-जोल में लगे थे, जिनके बारे में उनको यकीन था कि वह उन्हें अपने पाले में ले आएंगे और विपक्ष के प्रस्ताव को गिरा देंगे। इसलिए इसमें बहुत ज्यादा हैरानी की बात नहीं कि कांग्रेस अध्यक्ष सोनिया गांधी के राजनीतिक सचिव और पार्टी के प्रमुख संकटमोचक अहमद पटेल से जब यह पूछा गया कि उनकी पार्टी मायावती का समर्थन हासिल करने में कैसे कामयाब रही तो उन्होंने यही जवाब दिया, 'आप कमलनाथ से पूछिए।'\nबहुजन समाज पार्टी (बसपा) की प्रमुख मायावती का समर्थन सुनिश्चित करने के लिए कमलनाथ ने उन्हें उनके ही महत्त्वाकांक्षी अभियान से साधा। यह तो सभी जानते हैं कि प्रोन्नति में दलितों के आरक्षण का मसला मायावती के लिए राजनीतिक रूप से बहुत अहम है, ऐसे में उसी की दुहाई देते हुए कमलनाथ ने कहा कि अगर वह इस विधेयक को अंजाम तक पहुंचाना चाहती हैं तो उन्हें यही दिखाने की जरूरत है कि विपक्ष कमजोर, बिखरा हुआ है जो सिर्फ शोर-शराबा मचाने से ज्यादा कुछ और नहीं कर रहा है। अन्यथा 117वां संविधान संशोधन विधेयक कभी मूर्त रूप नहीं ले पाएगा। वहीं समाजवादी पार्टी (सपा) का समर्थन हासिल करने के लिए उन्होंने सपा सुप्रीमो को समझाया कि इससे उनकी धुर राजनीतिक विरोधी भारतीय जनता पार्टी (भाजपा) और कमजोर होगी। कमलनाथ ने यादव को समझाया कि एफडीआई प्रस्ताव से भाजपा को छोटे व्यापारियों के बाहुल्य वाली लोकसभा सीटों पर नुकसान उठाना पड़ेगा जो उसकी बड़ी ताकत रहे हैं। सब कुछ सरकार के हक में गया। हर चीज एकदम तय हिसाब से हुई और सदन में सरकार ने साबित कर दिया कि पूरा संगठित विपक्ष भी उसका कुछ नहीं बिगाड़ सकता।\nएफडीआई पर मतदान के बाद कमलनाथ मुश्किलों को आसान बनाने वाले खास शख्स बन गए। मगर इसकी वजह से उनका ध्यान उनकी दूसरी जिम्मेदार से विमुख नहीं हुआ। उनके पास शहरी विकास मंत्रालय का दायित्व भी है। वह रोजाना निर्माण भवन के अपने दफ्तर जाते हैं और शाम तक जरूरी फाइलों को निपटाते हुए देखे जा सकते हैं। उनसे मुलाकात करने वाले हर एक व्यक्ति को डाटाबेस में अपना पूरा ब्योरा दर्ज कराना होता है। फिर जैसे ही सूरज अस्ताचल की ओर चला जाता है, तो उन्हें अपने लोकसभा क्षेत्र छिंदवाड़ा का ख्याल आता है जिसका वह लोकसभा में नौवीं मर्तबा प्रतिनिधित्व कर रहे हैं।\nकुछ लोग उन्हें आपातकाल के दौर में संजय गांधी से घनिष्ठïता की वजह से भी याद करते हैं। मगर वक्त के साथ न केवल अनुभव बल्कि कमलनाथ का कद भी बढ़ा है। यहां तक कि राहुल गांधी जैसे नेता उनकी मिसाल देते हैं। हाल के सूरजकुंड चिंतन शिविर में गांधी ने उनका नाम लेते हुए कहा कि अपने संसदीय क्षेत्र पर उनकी जबरदस्त पकड़ है और बताया कि उनकी यह खासियत अनुकरणीय है। पार्टी में उनके दूसरे सहयोगी भी उनकी तारीफ करते नहीं थकते हैं। किसी राजनीतिक दल में ऐसे विरले उदाहरण ही होते हैं। मगर उनके लिए सब कुछ बहुत आसान नहीं होने वाला। कमलनाथ की सबसे बड़ी चुनौती आने वाला बजट सत्र होगी जहां उन्हें सरकार की हर हमले से हिफाजत करनी होगी। कमलनाथ में ऐसा करने का माद्दा है-भौगोलिक विशेषताओं पर उनका नियंत्रण पहले ही साबित हो चुका है।\nPosted by Chhindwara chhavi at 12:35 pm\nLabels: कमलनाथ कोना, छिंदवाड़ा न्यूज़


Senior Citizen Saving Scheme, Account Opening, interest rate\nPost Office Senior Citizen Saving Scheme kya hai, account open karne ki Eligibility, kaun invest kar sakta hai, current interest rate, tax benefits, maturity period kya hai? pre mature withdrawal, apply kahan se Karen?\nइन सभी चीजों की जानकारी इस पोस्ट के माध्यम से आपको देंगे, अगर आप post office senior citizen Saving Scheme के बारे में सम्पूर्ण जानकारी प्राप्त करना चाहते हैं तो इस पोस्ट को पूरा अंत तक पढ़े।\nसभी लोग चाहते हैं कि रिटायरमेंट होने के बाद मेरे पास पैसे की कोई भी कमी ना हो। इसके लिए वह अलग अलग तरह के स्कीम में पैसा निवेश करते हैं।\nबहुत लोग पैसा निवेश करते हैं तो उनके अंदर एक डर बना रहता है कि हम कहीं गलत जगह तो पैसा निवेश नहीं कर रहे हैं।\nअब आप लोगों को डरने की कोई जरूरत नहीं है। पोस्ट ऑफिस अपने ग्राहकों के लिए सबसे शानदार स्कीम लेकर आया है। जिसमें निवेश करके एक बेहतर रिटर्न आपको मिल सकता है, और इसमें आपका भविष्य भी एकदम सुरक्षित रहेगा।\nइसी पोस्ट ऑफिस स्कीम को ही post office senior citizen Saving Scheme कहते हैं।\nSenior Citizen Saving Scheme क्या है?\nवरिष्ठ नागरिक बचत योजना को भारत सरकार ने 2004 में शुरू किए थे। यह स्कीम को शुरू करने का मकसद था- वरिष्ठ नागरिकों के लिए एक सुविधाजनक बचत योजना बनाना।\nयह स्कीम post office की monthly income scheme की तरह ही होता है।\nलेकिन यह योजना केवल वरिष्ठ नागरिकों के लिए ही होता है। और post office monthly income भारत के हर नागरिको के लिए होता है।\nवरिष्ठ नागरिक बचत योजना में कौन कौन खाता खुलवा सकते है?\nइस स्कीम के तहत कोई भी भारतीय नागरिक जिसका उम्र 50 साल या फिर उससे ऊपर है, वो अपना अकाउंट इसमें ओपन करवा सकते हैं।\nअगर आप 50 से 60 साल के बीच में भी है तो आप खाता खुलवा सकते हैं। अगर आप VRS voluntary retirement scheme ली हुई है तो भी आप इस योजना में अपना खाता खुलवा सकते है। अगर आप 50 साल से पहले ही retirement ले चुके हैं तो आप खाता खुलवा सकते है।\nकौन कौन खाता नहीं खुलवा सकता है?\nकोई भी NRI और HUF category में आने वाले लोग वरिष्ठ नागरिक बचत योजना में खाता नहीं खुलवा सकते है।\nSenior citizen Saving Scheme का Maturity period क्या होता है?\nइस स्कीम की maturity period5साल का होता है। स्कीम में आप अपने निवेश को3साल तक के लिए आगे भी बढ़ा सकते हैं।\nआपको पैसे की जरूरत होती है तो आप वरिष्ठ नागरिक बचत योजना में निवेश किए गए पैसों को 1 साल के बाद प्रीमेच्योर भी करवा सकते हैं। और जमा की गई राशि में से 1.5% की राशि काट लिया जाता है। और2साल बाद बंद करने पर 1% की राशि कटती है।\nSenior citizen Saving Scheme में कितना ब्याज मिलता है?\nवरिष्ठ नागरिक बचत योजना में 7.4 फीसदी का ब्याज मिलता है। हर तीन महीने पर ब्याज दर बदलता रहता है। वो आप इसके post office के official website पर चेक कर सकते हैं।\nSenior Citizen Saving Account के लिए क्या जरूरी डाक्यूमेंट्स लगते है?\nProof of address : Aadhar card\nProof of age : PAN card\nProof of date of disbursal of retirement\nSenior citizen Saving Scheme का Account कहां open करवा सकते हैं?\nआप कोई भी post office के branch में या कोई भी authorised public or private sector bank में खाता खुलवा सकते हैं।\nअगर आप कही भी senior citizen Saving Scheme का account open करवाते है तो terms and condition same ही रहेगा।\nअगर आप यह अकाउंट पोस्ट ऑफिस में खुलवाते है तो एक पोस्ट ऑफिस से दूसरे पोस्ट ऑफिस में transfer भी करवा सकते हैं।\nSenior citizen Saving Scheme ( SCSS ) का application form आप online या offline ले सकते है, या पोस्ट ऑफिस के वेबसाइट पर जाकर आप डाउनलोड कर सकते हैं। या फिर आप अपने घर के नजदीकी पोस्ट ऑफिस में जाकर फॉर्म ले सकते हैं। फिर आप उसे भर के वहां जमा करके अपना खाता खुलवा सकते हैं।\nमुख्यमंत्री कृषि आशीर्वाद योजना, Krishi Ashirwad Yojana, MMKAY Apply Online


चिकोटी: बिग बॉस का घर\nमनुष्य मूलतः दोगली प्रजाति प्राणी है। दोगलापन उसकी नस-नस में बसा है। सामने कुछ और पीठ पीछे कुछ। दिनभर में जब तक दो-चार बातें इधर की उधर, उधर की इधर कर नहीं लेता उसकी रोटी हजम नहीं होती। दूसरों की जलाने और सुलगाने में उसे उतना ही आनंद आता है, जितना दूधिए को दूध में पानी मिलाने में।\nमनुष्य के इसी दोगलेपन को ध्यान में रखकर ही 'बिग बॉस' नामक रियलिटी शो का आविष्कार किया गया होगा! यह शो सम्भवतः बनाया ही इसलिए गया है ताकि भिन्न-भिन्न स्वभाव के व्यक्ति अपने-अपने दुचित्तेपन को दुनिया के सामने रख सकें। बता सकें कि इंसान का दिल और दिमाग भी हाथी के दांत की तरह ही होता है। भीतर से कुछ, बाहर से कुछ।\nहालांकि बहुत लोगों का ऐसा मानना है कि 'बिग बॉस' समाज और समाजिकता के लिए खतरा है। भाषा और संस्कृति का दुश्मन है। इससे हम केवल एक-दूसरे की बुराई करना ही सिखते हैं। लेकिन, मैं इन तर्कों से सहमत नहीं। इंसान के अंदर और बाहर के चरित्र को जानने के लिए यह रियलिटी शो बहुत जरूरी है। देखा नहीं, इस घर के सदस्य कितनी छोटी-छोटी बातों पर- एक-दूसरे से- कितना विकट लड़ लेते हैं। 'बिग बॉस' के अलावा क्या आम जिंदगी में हम छोटी-छोटी बातों पर लड़ते या बहस नहीं करते?\nसमाज में लोग लड़ने के मामले में इस कदर महान हैं कि रिक्शे वाले से लेकर सब्जी वाले तक से दो रुपये के लिए अच्छा-खासा लड़ लेते हैं। जहां चार लोग इकट्ठे हों और लड़े नहीं, बहस न करें, मुंह जोरी न हो- ऐसा तो संभव ही नहीं।\nपता है, 'बिग बॉस' की असली सफलता क्या है; वो है तरह-तरह के सेलिब्रिटी के पर्दे के पीछे वाले चरित्र को दर्शकों के सामने रखना। उन्हें देखकर, उनकी बातचीत और व्यवहार से रूबरू होकर लगता ही नहीं कि वे हमसे कुछ भी अलग हैं। बस उन्हें सेलिब्रिटी होने का एक ऊंचा टैग मिला हुआ है। उनकी आपस में लड़ाइयां देखकर हूबहू वही फीलिंग आती है, जो अपने मोहल्ले में हो रही लड़ाइयों को देखकर आती थी।\nएक 'बिग बॉस' के घर में मौजूद घर वाले ही नहीं बल्कि हम सब किसी न किसी रूप में अंदर या बाहर बिग बॉस को ही जी और खेल रहे हैं। दुचित्तेपन और दोगलेपन की इंतहा है हमारे। पलभर में किसी के साथ कुछ भी कर डालें। किसी को कुछ भी घोषित कर दें। फूल देते-देते कब किसको पत्थर मार दें, कुछ नहीं पता।\nतमाम ऊहापोह से भरा जीवन एक मनोरंजन ही है 'बिग बॉस' की तरह। सुख-दुख की तरह यहां कमीन-पंती भी जरूरी है। सब कुछ अच्छा-अच्छा या आदर्श-मय होगा तो नीरसता ही बढ़ाएगा। बिगड़ैल आइनों में खुद की बिगड़ी शक्ल देखना भी आवश्यक है महाराज।\nकोशिश में तो खैर मैं भी लगा हूं 'बिग बॉस' के घर जाने की। देखिए किस्मत कब साथ देती है। मगर उससे पहले उस घर के लायक कोई ऊंचा कांड तो कर लूं!


मुर्गा पुरुषों हिंदी ब्लू सेक्सी हिंदी और गीला चेहरे की बड़े पैमाने के बीच चूसा\nगुदा लिंग बड़े स्तन भारतीय युवा हिंदी ब्लू सेक्सी हिंदी\nयह लड़की पहले पुरुषों की भीड़ को आकर्षित करने में शामिल हो जाएगा और सब कुछ उसके लिए ठीक हो जाएगा उम्मीद है. कुत्ते घाटियों साझा कर सकते हैं कि हिंदी ब्लू सेक्सी हिंदी बीज की बड़ी राशि का आनंद लेने के लिए उसे इस प्रकार है. यह सच है, के लिए ऐसा करने के लिए, आप अपने मुंह के साथ एक बहुत काम किया है, क्योंकि शिक्षकों को उच्च गुणवत्ता वाले चूषण की जरूरत है. लेकिन जवान औरत उनके साथ सही स्वाद पाने के लिए और मुंह के माध्यम से पुरुषों से रस निकालने का फैसला नहीं किया. वहाँ एक कुतिया के सही चेहरे को पानी और यहां तक कि उसे उसकी आँखें बंद कर देगा कि सह का एक बहुत हो जाएगा!\nनीग्रो औरत सेक्सी फिल्म वाली की चूत में सावधानी से सह


अपनी टीम से खुश नहीं हैं कोहली, बोले- हमें ऐसे खिलाड़ियों की जरूरत जो मैच जिता सकें ! - ,Lucknow Breaking News, Political News,Taaza Updates,Samachar LIVE,UP News\nHome / क्रिकेट / अपनी टीम से खुश नहीं हैं कोहली, बोले- हमें ऐसे खिलाड़ियों की जरूरत जो मैच जिता सकें !\nअपनी टीम से खुश नहीं हैं कोहली, बोले- हमें ऐसे खिलाड़ियों की जरूरत जो मैच जिता सकें !\nपूरी दुनिया में टीम इंडिया की धाक है, इसके बावजूद कप्तान विराट कोहली अपनी मौजूदा टीम से संतुष्ट नहीं हैं. जी हां, कोहली ने कहा है कि हमें ऐसे खिलाड़ियों की जरूरत है जो लोअर ऑर्डर (छठे और सातवें नंबर पर) में आकर मैच जिता सकें. उन्होंने कहा कि हम हर बार शुरुआती दो या तीन खिलाड़ियों पर निर्भर नहीं रह सकते. जब तक दबाव की परिस्थितियों में मध्यक्रम अच्छा प्रदर्शन नहीं करेगा, तब तक हम कोई आईसीसी प्रतियोगिता नहीं जीत सकते. कोहली ने ये बात श्रीलंका के खिलाफ रविवार को गुवाहाटी के बरसापारा स्टेडियम में खेले जाने वाले पहले टी-20 मैच से पहले पत्रकार वार्ता में बोली.\nभारतीय कप्तान ने कहा कि हमें टीम में ऐसे खिलाड़ी चाहिए जो छठे या सातवें नंबर पर आकर टीम को मैच में जीत दिला सकें. बल्लेबाजी क्रम में आप सिर्फ दो या तीन खिलाड़ियों पर निर्भर नहीं रह सकते. इस तरह से हम आईसीसी टूर्नामेंट नहीं जीत सकते. कोहली ने कहा कि हमारा ध्यान खिलाड़ियों को ऐसे हालात की जानकारी देना है, जहां वो नि़डर होकर बेहतर खेल दिखा सकें और मैच विजेता खिलाड़ी बनें. उन्होंने कहा कि आने वाली दो-तीन श्रृंखला काफी रोचक होने वाली हैं, जिनमें पता चलेगा कि कौन दबाव की स्थिति में टिका रहता है.\nभारत ने पिछली आईसीसी प्रतियोगिता 2013 में चैंपियंस ट्रॉफी के रूप में जीती थी. भारतीय टीम को हाल ही में खेले गए एकदिवसीय विश्वकप प्रतियोगिता में प्रबल दावेदार माना जा रहा था लेकिन टीम सेमीफाइनल में हार गई थी. इस मैच में शीर्ष क्रम के बल्लेबाजों के फेल होने के बाद मध्यक्रम ज्यादा कुछ नहीं कर सका था. विश्वकप में मध्यक्रम एक बड़ी समस्या बनकर सामने आया था. अब इस साल टीम की निगाह टी-20 विश्वकप पर टिकी है.\nनए साल में भारतीय टीम श्रीलंका के खिलाफ तीन टी-20 मैचों की श्रृंखला खेलने जा रही है. पहला मैच रविवार को गुवाहाटी के बरसापारा स्टेडियम में होगा.


माता रानी के चरण पड़े इस कुंडली पर 1 अगस्त ये राशि बन जायेगी करोड़पति - Rashi Mantra Daily Horoscope Update\nJuly 31, 2018 December 23, 2018 Rashi Mantra0Comments\nज्योतिष शास्त्र के अनुसार इस एक राशि के जातक की कुंडली में अचानक कुछ ऐसे बदलाव आ रहे हैं। जिससे माता रानी की कृपा इन पर बनी रहने वाली है। इसे एक राशि के लोगों की जिंदगी संवारने वाली है इन लोगों के अधूरे सपने पूरे होने का समय आ गया है।\nइनको बिजनेस और कारोबार में लाभ के अवसर प्राप्त होंगे आपके सभी कष्ट और परेशानी दूर होंगे बच्चों की ओर से कोई बड़ी खुशखबरी मिल सकती है। अपने दोस्तों और रिश्तेदारों का पूरा सहयोग मिलेगा आप के पक्ष में किस्मत और भाग्य रहने वाली हैं।\nजिससे आपको किसी बड़े कार्य में सफलता हासिल हो सकती है। कार्य क्षेत्र में लगाया गया पैसा आपको धन लाभ देगा व्यापार के नए मार्ग खुलेंगे। किसी व्यक्ति से कारोबार के सिलसिले में महत्वपूर्ण बात हो सकती है जो भविष्य में कारगर साबित होगी बेरोजगार युवाओं के लिए आने वाला समय अच्छा रहने वाला है।।\nकुंडली में शुभ और अशुभ योग का बड़ा महत्‍व है। कुंडली में बनने वाले अशुभ योगों में से एक है ‘विष योग’। कुंडली में विष योग शनि और चंद्रमा के कारण बनता है। विष योग एक ऐसा योग है जिसके कारण पीड़ीत को बहुत दु:ख भोगने पड़ते हैं यहां तक की मृत्यु तक का भय सताने लगता है।\nइस बार2अगस्त को विष योग बन रहा है। क्योंकि इस दिन चंद्र धनु राशि में प्रवेश करेगा। धनु राशि में पहले से ही शनि स्थित है। शनि और चंद्र के धनु राशि में होने से विष योग बनेगा। इस अशुभ योग से बचने के लिए आप5खास उपाय कर सकते हैं।\n1. बजरंग बली की पूजा से विष योग से बचा जा सकता है। इसके लिए किसी भी हनुमान मंदिर में या फिर घर के पूजा स्थल में हनुमान जी की प्रतिमा के सामने शुद्ध घी का दिया जलाकर अपने गुरु व हनुमान जी का आह्वान करते हुए कम से कम 49 पाठ सुंदरकांड के किये या करवाये जायें तो विषयोग को निष्प्रभावी किया जा सकता है।\n2. हनुमान जी को शुद्ध घी व सिंदूर बहुत प्रिय माने जाते हैं। मान्यता है कि घी व सिंदूर का चोला चढ़ाकर हनुमान की प्रतिमा के दांये पैर के सिंदूर को मस्तक पर धारण किया जाये तो विष योग जैसे हर कष्ट से बचा जा सकता है।\n3. शनि मंदिर में गुड़, गुड़ से बनी रेवड़ी, तिल के लड्डू आदि का प्रसाद चढ़ाने के बाद इसे वितरीत करें, गाय, कुत्ते व कौओं को भी प्रसाद डालें। यह भी विष योग के विषाक्त प्रभावों को कम करने का कारगर उपाय माना जाता है।\n4. पीपल के पेड़ में अनेक देवी-देवताओं का वास माना जाता है। इसलिए धार्मिक दृष्टि से इसका बहुत अधिक महत्व होता है। विष योग से बचने के लिए हर शनिवार पीपल को जल चढ़ाएं और सात परिक्रमा कर पीपल को नारियल चढ़ाएं।\n5. माता-पिता व घर के बड़े बुजूर्गों के आशीर्वाद से भी हर विपदा का सामना किया जा सकता है। विषयोग के प्रभाव से बचने के लिए नित्य यह नियम अपनायें कि आपको अपने माता-पिता सहित बड़े बुजुर्गों के चरण स्पर्श कर उनका आशीर्वाद लेना है। इससे भी आप विषयोग के प्रभाव को कम कर सकते हैं।\nकुंभ राशि के जतकों पर माँ लक्ष्मी की विशेष कृपा बनी हुई है. आपके जीवन में कई तरह के बदलाव होने वाले हैं. अचानक से धन लाभ हो सकता है. शहर से कही भार जाने के योग बन रहे हैं. आपको अपने हर\n←5साल बाद2अगस्त को बन रहा है काल सर्प योग4राशियों की चमकेगी किस्मत होगी धन प्राप्ति\nअगले 10 घंटे में इन राशियो को मिलने वाली है बहुत बड़ी खुशखबरी,जाने अपने राशि के बारे में\nFebruary 19, 2019 February 19, 2019 Rashi Mantra\n4 राशियो को आज इन मिलेगा भाग्य का पूरा साथ, होगा जमकर फायदा ,जानें आज का राशिफल\nAugust 5, 2018 August 5, 2018 Rashi Mantra 0